text:
Kuwa Gatatu, tariki ya 7, Gicurasi, 2003 - 21:53:11EST
Inkuru ya Martin SIBOMANA.
BUTARE, Rwanda - Imiryango ivuga ko idaharanira inyungu yakoresheje urugendo mu mugi wa Butare ku cyumweru, tariki ya 5, Gucurasi. Bavuze ko rwari rugamije kwamagana amacakubiri n’aho yaturuka .basaba bashimitse iseswa rya MDR.
« MDR yavutse nabi,ikura nabi none irashaje ikwiye guseswa » Iyo ni intero abafashe amagambo bose bahurijeho.
Urugendo rwatangiriye ku ntara ya Butare saa yine n’iminota 30 rurangirira kuri stade Huye.
Mu barwitabiriye twavuga amashirahamwe nka :RWUBAKA,DUTERIMBERE,CONFIGI(rikora confiture),APARU,Abahinzi b’ikawa i Maraba,AGEUNR (umuryango w’abanyeshuli ba Kaminuza) ndetse n’abanyeshuri bo mu mashuri yisumbuye yo mugi wa Butare n’inkengero zawo.Ubusanzwe uwo mugi ku batawuzi ubamo amashuri menshi.
Byatangiye batwika ibendera rya MDR nyuma uwitwa Justin BAYISENGA,umuyobozi wa Club y’urubyiruko Ubumwe n’ubwiyunge aterura agira ati « Ababyeyi baturaze igihugu kibi cyuzuyemo amacakubiri none nibatoze abana babo kuvuga yego cyangwa oya igihe byabaye ngombwa. » Yanzura avuga ko kugira ngo igihugu gitungane ubumwe bagomba kubugira umukenyero naho ubwiyunge bakabugira umwitero.Ati MDR niseswe kuko ibangamiye ibyo byose.
Hakurikiyeho uwitwa RUTAREMARA Alex nawe wagize ati « Mu 1957 MDR ivuka nari ingimbi ,ndibuka ko batangiye babeshya ngo abahutu nibo bari bakennye ariko nabonaga n’abatutsi b’abatindi nyakujya. » Kuri we ikubitwa rya Mbonyumutwa ryari ikinamico yo kugira ngo babonereho uko bica abatutsi kuko n’igikorwa cyo kwica gitangiye PARMEHUTU yakoraga ku buryo abahutu bomu karere kamwe bajya kwica mu kandi aho batari babazi ,ibyo bikajyana n’ibyo MDR yigishaga ibifashijwemo n’abakoloni b’Ababirigi ko abanyanyarwanda batandukanye.Yakomeje ahamya ko Ababirigi aribo bagiriye inama PARMEHUTU ngo yongereho akagambo MDR ijijishe kugira ngo ubwoko budakomeza kugaragara muri iyo nyito.Yanabwiye abaraho ko abona MRND,MDR ,ndetse na CDR ari kimwe ngo kuko rimwe ryagiye ribyara irindi kandi ngo igihe bategetse nta na rimwe abanyarwanda bigeze babona amahoro uretse imiborogo n’amarira wongeyeho na Genocide yo mu 1994 a bona ko inafite imizi mu mateka ya MDR.Nawe asoza asaba ko iryo shyaka ryaseswa.
RWAGASANA wari umwarimu muri IPN (yaje kubyara UNR y’ubu) yavuze ko Musenyeri A.PERAUDIN ariwe ubwe washinze PARMEHUTU ndetse ngo anashigikira idéologie yayo y’ubwicanyi. Akomeza yemeza ko impamvu abarwanashyaka ba MDR bashigikiye FPR kwari ukugira ngo abatutsi bose baze mu gihugu bityo Abaparmehutu babonereho uko barangiza umugambi wabo.Asaba nawe ko MDR yavanwaho burundu.
Madame Venansiya waru uhagarariye BARAKABAHO we abona ko MDR iba yaraviriyeho rimwe na CDR na MRND.Asoza asaba urubyiruko kwirinda ITARA ari ryo rya shyirahamwe riherutse kuvuka muri MDR.Tubibutse ko Minisitiri w’intebe aregwa kuba yarariteye inkunga .
Icyagaragaye n’uko urwo rugendo rutitabiriwe cyane n’ubwo imodoka zari zazengurutse umugi n’inkengero zawo zihamagarira abantu kuza ari benshi.
Abaturage basanzwe bo muri Butare bikomereje imirimo yabo.Umwe muri bo twamubajije impamvu batitabira urugendo adusubiza agira ati « Biriya ni ibikorwa bya politiki ntacyo byigeze bitumarira kandi nan’ubu ntacyo tubitezeho » Tumubajije niba ashaka nawe ko MDR ivaho atubwira ko uretse na MDR nta bindi bikorwa by’amashyaka ashaka, we ngo yishakira amahoro gusa.
Abenshi banze kugira icyo badutangariza. Umwe mu bari mu rugendo nawe ati « Twabonye batubwira ngo tuze mu rugendo turaza ibindi ntubimbaze »
Tubibutse ko hashize igihe gito abadepite basabye ko MDR yaseswa.


c: text/html

text:
Urubuga elcrema rutanga inama zijyanye n’urukundo, kubaka umuryango n’ibindi bijyana n’imibanire, rugaragaza ko hari ibintu umukobwa wisanze muri ibyo bihe byo kubona urungano rwe rumutumira buri munsi mu bukwe yakwirinda kugwamo.
1.Wikumva ko utari umuntu mwiza bihagije
Ntukigere na rimwe wumva ko impamvu abandi bari gushyingirwa wowe ugasigara ari uko uri mubi. Ntabwo ibintu byose bizira rimwe; nutekereza ko uri umuntu mubi bizatuma ureka n’ibikorwa byiza wakoraga, ube wanahinduka mubi kandi bidakwiye.
2. Wikwiyanga
Wikwiheba ngo ni uko bagenzi bawe bari kugutanga gushyingirwa nyamara wowe utaranabona umusore ukubwira ko agukunda, icyo gihe urimo nibwo ugomba kwikunda cyane ndetse ukiyitaho kugira ngo ibyo abandi bagutanze nawe bikugereho.
3.Ntukabagirire ishyari
Ntukigere ugirira ishyari umuntu kubera impamvu iyo ariyo yose. Buri wese agira urugendo rw’ubuzima anyuramo, niba rero baragutanzeyo wibagirira ishyari. Ntabwo kugutanga gushyingirwa bivuze ko wowe utazabona uwo mwubakana urugo.
4.Wikwitekerezaho cyane
Iki ni ikintu cy’ingenzi, ntabwo uba ugomba kumva ko ari ishyano ryaguye kuba bagenzi bawe bashyingiwe wowe utaranabitekereza; ibyo wibitindaho kuko bikwangiriza ibyishimo ugahora ubabaye ndetse kwiheba kwawe bikaba byatuma utekereza nabi.
5.Wikwitandukanya nabo
Ntukagire ishyari ngo ubucuti wari ufitanye n’urungano rwawe buhite burangirana n’uko bashyingiwe wowe ukiri umukobwa, ubucuti bugomba gukomeza kandi si byiza kwitandakanya nabo kuko inshuti nziza burya kuyibona biragoye.
6.Ntukagereranye ubuzima bwawe n’ubwabo
Gutangira kugereranya ubuzima bwawe n’ubw’abandi nta kintu byakugezaho, uretse gukomeza kumva ubabaye, ukajya mu gahinda ndetse ukananirwa no kubona ibintu byiza bigenda biza mu buzima bwawe.
Niba ushaka umukunzi kanda kuri iyi link ukurikize ibisabwa:http://yegob.rw/dating

robotstxt: allowed

filter: keep


text:
Isomo rya 1: Abanyaroma 12, 5-16
Bavandimwe, turi benshi ariko tugize umubiri umwe muri Kristu, buri wese ku buryo bwe akabera abandi urugingo. Dufite ingabire zinyuranye bikurikije ineza twagiriwe. Uwahawe ingabire y’ubuhanuzi, ajye ahanura akurikije ukwemera ; uwahawe ingabire yo kwita ku bandi, abiteho ; uwahawe kwigisha, niyigishe; uwahawe gutera abandi inkunga, nayibatere. Utanga, atange nta kindi akurikiranye; uyobora, ayoborane umwete; utabara abatishoboye, nabafashe anezerwe.
Urukundo rwanyu ruzire uburyarya. Ikibi kibashishe mugihunge, naho icyiza mukihambireho. Mukundane urukundo rwa kivandimwe, mushyire imbere icyahesha buri wese icyubahiro. Muragire umwete ntimukabe abanebwe, nimushishikare mube abagaragu ba Nyagasani. Mwishimire amizero mufite, mwiyumanganye mu magorwa, ntimugahweme gusenga. Musangire n’abatagatifujwe bakennye, muharanire gufata neza abashyitsi. Musabire umugisha ababatoteza, mubasabire umugisha aho kubavuma. Mwishimane n’abishimye, murirane n’abarira. Muhuze imitima ; ntimukararikire ibibasumbye, ahubwo mwimenyereze ibiciye bugufi.
Zaburi ya 130 (131), 1, 2, 3
R/ Mana yanjye, tuza roho yanjye iruhande rwawe mu mahoro.
Uhoraho, umutima wanjye nta cyo wakwiratana,
n’amaso yanjye nta cyo arangamiye ;
nta bwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje kandi uriyoroheje,
nk’umwana w’igitambambuga mu gituza cya nyina !
Israheli, wiringire Uhoraho,
kuva ubu n’iteka ryose !
Ivanjili ya Mutagatifu Luka 14, 15-24
Muri icyo gihe, Yezu yari ku meza mu nzu y’umwe mu batware b’Abafarizayi. Umwe mu bo basangiraga ngo yumve amagambo ya Yezu, aramubwira ati « Hahirwa uzemererwa gufungirira mu Ngoma y’Imana ! » Nuko aramusubiza ati « Umuntu yateguye ibirori bikomeye, maze atumira abantu benshi ngo basangire. Igihe cyo gufungura kigeze, yohereza umugaragu we kubwira abatumiwe ngo “Nimuze, byose byatunganye.” Nuko bose batangira gushaka impamvu zo kubyangira. Uwa mbere aramubwira ati “Naguze umurima ngomba kujya kuwureba; umbabarire ntundenganye.” Undi na we ati “Naguze ibimasa cumi byo guhingisha, ubu ngiye kubigerageza ; umbabarire ntundenganye.” Naho undi ati “Narongoye, none simbonye uko nza.” Umugaragu agarutse abitekerereza shebuja. Nyir’urugo arabisha, abwira umugaragu we ati “Ihute, ujye mu materaniro no mu mayira y’umugi maze uzane abakene, ibirema, impumyi n’abacumbagira.” Umugaragu agaruka avuga ati “Shobuja, ibyo wategetse nabirangije, ariko haracyari umwanya.” Nyir’urugo abwira umugaragu we ati “Ongera ujye mu mayira yo mu cyaro no mu mihora, maze uhate abantu baze mu nzu yanjye bayuzure. Koko mbibabwire : nta n’umwe mu bari batumiwe uzakora ku biryo byanjye.”»


text:
Yandiyswe na Marc Matabaro
Umunyamabanga wa Leta muri Ministeri y’ubutabera, Evode Uwizeyimana amaze iminsi yumvikana mu bitangazamakuru ari mu nteko ishingamategeko aho aba ajyanye iminshinga y’amategeko aba yavuguruwe agiye kuyasobanurira abadepite ngo bayemeze cyangwa bigire nk’aho bayemeje kuko benshi muri bo ntacyo baba biyumviramo muri urwo rusobe rw’amategeko, dore ko Evode Uwizeyimana nawe yivugiye ko ayo mategeko ari nk’ishyamba ry’inzitane.
Ku kuvuga ishyamba ry’inzitane avuga amategeko hari umunyamategeko twavuganye atubwira ko ahubwo Evode Uwizeyimana yakoresheje ikinyabupfura kuko uko amategeko yari ameze byari nko mu Gakinjiro ka kera aho washoboraga gusanga ibintu byose bidafite aho bihuriye birunze hamwe ni nako amategeko mpanabyaha y’u Rwanda (Code Pénal) yari ameze. Mbese byari bya bindi bamwe bita Vurugusi!
Abadepite niba ari ukubera ubujiji niba ari ukubera ko wenda hari ababashumurije Evode bananiwe kwinjira mu mategeko nyirizina bazana impaka zimeze nko kwiyenza ngo Evode avuze ikimashini cyangwa ngo avuze ko amategeko y’u Rwanda bagenderagaho ari nk’ishyamba ry’inzitane.
Uko bigaragara Evode Uwizeyimana benshi basigaye bahimba Vodavoda ashobora kuzamera nka Kamegeri urya twumva mu mateka wagiriye inama umwami yo gushyushya urutare maze akarukarangaho uwo ashaka kwica. Byarangiye Kamegeri ari we ukaranzwe ku rutare.
Iyo urebye amategeko akakaye Evode azana nko guhana abafite amahabara (nawe arayafiye) gufunga imyaka irindwi uvuze nabi umukuru w’igihugu (Evode yamwise ibandi n’umwicanyi) umuntu asanga Evode natitonda azakarangwa ku rutare nka Kamegeri!
Hari byinshi bibigaragaza n’uko wenda nyirubwite abyirengagiza, yagombye guhera ku buryo abadepite batangiye kumwiyenzaho ngo avuze nabi nyamara Perezida Kagame atukana bagakoma mu mashyi, ikindi Evode yagombye kureba ni uburyo abanye n’abo bakorana cyangwa bahura mu buzima bwa buri munsi.
Birazwi kandi bivugwa na benshi ko Evode azi kwirata ndetse no kwishongora ku bantu cyane cyane bafite ubumenyi buri hasi y’ubwe mu mategeko uherereye kuri ba bandi bize amategeko ikigoroba bajya kurangiza bakajya kudodesha ibitabo muri Gereza.
Evode yagiye atinyuka guhangara benshi kugeza kuri Musenyeri Nzakamwita watumye abahanga mu Kinyarwanda bahimba insigamigani yiswe yihaye Kuvodavoda
Ikindi cyivugwa ni ishyari Evode afitiwe na benshi bifuzaga umwanya we batumva ukuntu umuntu wabise agatsiko k’amabandi aza agahabwa umwanya ukomeye nk’uriya aho gucumbikirwa muri Gereza.
Ubu uko bigaragarira buri wese ni uko mu minsi iri imbere ariya mategeko ameze nk’ishyamba ry’inzitane namara kuyashyira ku murongo neza hatazabura umutego bamugushamo cyangwa ibyo bamugerekaho akazahanishwa ya mategeko yishyiriyeho nka Kamegeri!
Inkotanyi ni abahanga mu iterabwoba no gutesha umutwe ku buryo bashobora no kumwica uhagaze abantu bakakubona ugenda ariko warashize kera. Urugero rworoshye ni nk’igitero cyagabwe kwa Evode n’abantu bigize abajura nyamara wasesengura ugasanga byari nko kumutera ubwoba dore ko na nyirubwite atifuzaga ko hagira uvuga ko yatewe mu gihugu gifite “umutekano usesuye” nk’u Rwanda.
Ikindi cya kabiri ni uwafashe Evode akamwicaranya na Lt Gen Ibingira mu mwiherero w’abayobozi I Gabiro ndetse akabashyira mu ikipe imwe kandi azi neza ibyo Evode yavugaga kuri Ibingira. Ku buryo wabonaga Ibingira arimo kwandika cyane ngo yereke Evode ko atari ya njiji yajyaga avuga mu biganiro ku maradiyo ahubwo noneho asigaye yaramenye kwandika.


text:
Urwibutso rw’abasirikari b’ababiligi ruzwi nka “Camp Kigali Belgian Memorial” ruherereye mu mujyi wa Kigali ahahoze ikigo cya gisirikare hazwi nko muri Camp Kigali, ni iruhande rwa Hotel Serena na Kigali Conference and Exhibition Village. Urwibutso ruha icyubahiro abo basirikare icumi baparakomando bari barinze Minisitiri w’Intebe Agathe Uwiringiyimana bishwe tariki ya 7 Mata 1997, ababiligi 12 baguye mu Rwanda harimo abapadiri babiri hamwe n’abatutsi bishwe muri jenoside ndetse n’abandi bantu bose bishwe muri za jenoside zabaye hirya no hino ku isi.
Isaha 1 yo kuhagera
Bitewe na ho waba uri mu mujyi wa Kigali, ushobora gukora urugendo rw’isaha imwe ukabasha gusura uru rwibutso. Ni urwibutso ruri ahantu h'iminota 20 uvuye muri gare yo mu mujyi (Down Town), ku buryo binoroshye ku hagenda n’amaguru.
Isaha 1 yo gusura Urwibutso
Ni urwibutso rugizwe n’inzu imwe ,ifite imiryango itatu isohoka, irimo ibyumba bine bifite amateka atandukanye, hakaba hari n’igice cyo hanze. Muri ibyo byumba harimo aho bavuga kuri jenoside yabaye mu Rwanda, igihangano kinini cy’umunyabugeni w’umunyarwanda Kasuku cyakozwe 15 Werurwe 2014 kigaragaza uko ibintu byari bimeze mu gihe cya jenoside, abantu bica abandi, abantu bihisha, bahunga abantu bari gushyira indabo ku mva za babo.
Icyumba kinini muri byose kirimo urwibutso rw’abasirikare baguye mu Rwanda, kigaragaza icyo jenoside aricyo, urupfu rw’ikiremwamuntu, inzira z’ihembera jenoside arizo; Amacakubiri, Gutotezwa, Kutigishwa n’ubukene, inzira z’Ubuzima arizo; Kubabarira, Kwiga , Demokarasi n’Ubutabera kuri bose. Igihe yatangiye gukoreshwa kuva Crimes de Guerre Nazi (1945), Crimes de Guerre Japonais (1946-1948) Icyo ubucamanza buvuga kwiyicwa ry’ikiremwamuntu ;ubucamanza bw’agisirikare n’ubucamanza mpuzamahanga, hagaragaramo kandi n’ ibitabo bivuga kuri Jenoside y’abatutsi n’ingabo z’ababiligi mu Rwanda (1916-2006).
Ikindi cyumba kigaragaza ubufasha mu gihe cy’intambara, amategeko arengera ikiremwamuntu ndetse icyizere cy’umwana wavutse nyuma ya jenoside yakorewe abatutsi wahisemo gukomeza kubaho.
Undi muryango ni ho abasirikare icumi bapfiriye, hagaragazwa n’amasasu menshi bayirasheho n’abo bakagerageza kwirwanaho ariko biranga bahasiga ubuzima. Imbere mu nzu ku rukuta hariho amazina y’abo basirikare n’amabendera y’igihugu cy’u Rwanda n’Ububiligi, harimo kandi urubaho rurini rwanditseho amwe mu magambo ya bavandimwe babo basirikare aho bagira icyo babaza Roméo Dalaire na Bagosora, hari n’ahantu hagenewe kwicara, ugaha icyubahiro abo basirikare cyangwa ukaba wabasabira.
Igice cyo hanze cyigizwe n’urwibutso ruri mu busitani, rugizwe n’Amabuye icumi yavuye mu Bubiligi, Asobanura umubare w’abo basirikare, ntabwo atunganyijwe kuko ari ikimenyetso cy’ubuzima bw’umwimerere, Yubatse mu ishusho ry’uruziga ku buryo bugaragza ubumwe bukomeye bwaranze abo baparakomando,Ni ikimenyetso cy’igicucu cy’abantu bahagaze gisobanura ko bazahora bahagaze mu mitima yacu, Arasa yose kuko urupfu rudatandukanya urwego n’amapeti, Buri buye hariho inyuguti y’izina ritangira buri musirikari kugirango imiryango yabo ishobore kubamenya.
Isaha 1 yo gutaha
Nyuma yo gusura urwibutso, ushobora no gufata umwanya ugatekereza ku byo uba umaze gusura hari ahantu wakwicara, icyo bikwigishije,icyo wungutse n’icyo wakora mu buzima kugirango ibyabaye bitazongera kubaho. Bitewe na ho utuye, wakongera ugakoresha isaha imwe usubira mu rugo. Utuye I Nyamirambo, Biryogo, Nyakabanda, Kimisagara, Muhima, Gikondo wakwigendera n’amaguru
Urwibutso rw’Abasirikari b’Ababiligi rukora kuva kuwa Mbere kugeza ku Cyumweru (8Am-5pm). Kurusura ni ubuntu.


text:
Niba uri umusore ukaba ushaka kwinjira mu rukundo, sobanukirwa n’ibintu bimwe na bimwe abasore baba bagomba kumenya ku bakobwa kugira ngo urugendo rw´urukundo ruguhire.
1. Niba uri umusore, icya mbere ugomba kumenya ni uko abakobwa hafi ya bose bishimira kubwirwa ko ari beza kuruta kubwirwa ko bari sexy.
2. Ikindi ukwiye kumenya ni uko abakobwa banga abasore bababwira ibigambo byinshi bidasobanutse kandi ntibishimire abasore batiyubaha igihe cyose bari kumwe.
3. Abakobwa hafi ya bose bakunda kwiyumva no kwibona bafatwa nk´abadasanzwe (special) imbere y’abasore bakunda nubwo ngo akenshi batabyerekana.
4. Abakobwa ntibakunda abasore bagira umwanda mbese batiyitaho. 5. Burya ngo abakobwa benshi bakunda kiss yo ku kiganza mu gihe bidakozwe mu kavuyo nubwo ngo badashobora kuvuga ko babikeneye cyangwa se ko babikunda.
6. Menya ko mu gihe usangije umukobwa mukundana ubuzima bwawe cyangwa se ukamubitsa andi mabanga ngo ahora abyibuka iteka kandi akabiha agaciro kabone nubwo mwatandukana.
7. Abakobwa bakunda ko incuti zabo zibahamagara mu mazina yabo rimwe na rimwe igihe bicaye batuje umusore ukamuhamagara gahoro mu ijwi rituje kandi amureba mu maso.
8. Muri kamere y’abakobwa habamo ikintu cyo kwihagararaho no gukunda guhabwa agaciro.
9. Mu gihe umukobwa yemeye kujya mu gikoni akagutegurira ifunguo menya ko uri uwagaciro imbere ye kandi ko aguha umwanya mu buzima bwe.
10. Burya ngo iyo umukobwa avuze oya iba ari oya ntibakunda umuntu uhatiriza cyane.
11. Bashimishwa nuko incuti zabo zibasoma abandi bagenzi babo babibona kuko ngo bigaragaza ko bitaweho cyane kandi ko barutishwa abandi.
12. Bakunda abantu bababwira babahanze amaso.
13. Abakobwa bashimishwa nuko abasore bakundana baza kubagisha inama kuko ngo bibereka ko ari abo kwizerwa.
14. Iyo umukobwa yemeye ko musohokana burya ngo abayatangiye kukwizera no kukwiyumvamo.
15. Abasore batekereza ko iyo baterese bigacamo nta yindi mvune iba isigaye ariko burya ngo abakobwa bashimishwa no kubona abacuti babo bakora cyane kuruta mbere kuko ngo byerekana ko bagikunzwe kandi urukundo bakarwiyumvamo kurushaho.
Video Abakobwa Beza
Bimwe mu bintu abakobwa bikundira!
Niba uri umusore ukaba ushaka kwinjira mu rukundo, sobanukirwa n’ibintu bimwe na bimwe abasore baba bagomba kumenya ku bakobwa kugira ngo urugendo rw´urukundo ruguhire.


text:
YASUWE 68
Ikigo cy’igihugu gishinzwe kugenzura imikorere [RURA],cyamaze gutangaza ibiciro bishya,bizajya bihinduka bitewe n’ibirometero umukiriya amaze gukora.
RURA yatangaje ko ikirometero cya mbere kizajya cyishyurwa 1500 FRW nk’uko byari bisanzwe, hanyuma ibirometero bikurikiyeho kugeza ku birometero 30, umukiriya acibwe amafaranga 700 kuri buri kirometero agenze.
Nyuma y’ibirometero 30 bya mbere, ibikurikiraho bizajya bibarirwa amafaranga 500 kuri buri kirometero.
RURA yavuze ko utwaye imodoka azajya ategereza umugenzi iminota 15 gusa ku buntu, yayirenza buri minota 15 irenzeho akayishyurira 1500 FRW.
Ubusanzwe nta minota yo gutegerezwa ku buntu umukiriya yabagaho, yatangiraga kwishyura agiteregezwa.
RURA yatangaje ko izi mpinduka z’ibiciro zakozwe hashingiwe ku kiguzi cya serivisi zo gutwara abantu mu modoka ndetse no guteza imbere urwego rwo gutwara abantu n’ibintu.


text:
UMUNSI WA CYENDA : 09/11/2020
« Nimwishime kandi munezerwe kabone n’ubwo mukigomba mu gihe gito kubabazwa n’amagorwa y’amoko yose »( 1 Petero 1, 1-25)
I. DORE LINK Y’ABIFUZA KUZA KWINJIRA MU CYUMBA :
Thomas Nahimana vous invite à une réunion Zoom planifiée.
Participer à la réunion Zoom
https://us02web.zoom.us/j/83797410815?pwd=QXVGSERBYUhaeG9JRnpFWU1wdGswQT09
ID de réunion : 837 9741 0815
Code secret : 255608
II. INDIRIMBO : Ni wowe Mugenga
III. ICYIFUZO : Gushimira Imana kuko itwumva
V. AMASENGESHO Y’INTANGIRIRO
Nemera Imana Data
Dawe uri mu ijuru x3
Ndakuramutsa Mariya x3
Isengesho ryo kwicuza ibyaha
Isengesho ryo kwemera
Isengesho ryo kwizera
Isengesho ryo gukunda
V. ISOMO: Matayo 25, 1-13
VI.UMUSOZO
Isengesho rya Mutara III RUDAHIGWA atura u Rwanda Kristu Umwami
Isengesho ryo Kwisunga Kizito MIHIGO
VII. AMASENGESHO
1.𝗡𝗗𝗘𝗠𝗘𝗥𝗔 𝗜𝗠𝗔𝗡𝗔 𝗗𝗔𝗧𝗔
Nemera Imana Data, Ushobora byose waremye ijuru n’isi. Nemera n’Umwana we w’ikinege, Yezu Kristu Umwami wacu, wasamwe ku bwa Roho Mutagatifu akabyarwa na Bikira Mariya, akababara ku ngoma ya Ponsiyo Pilato, akabambwa ku musaraba agapfa, agahambwa, akamanukira mu irimbi. Ku munsi wa gatatu akazuka, akajya mu ijuru akaba yicaye iburyo bw’Imana Data ishobora byose, ni ho azava aje gucira urubanza abazima n’abapfuye. Nemera Roho Mutagatifu, na Kiliziya Gatolika Ntagatifu, n’urusange rw’abatagatifu, n’uko abanyabyaha babikizwa, n’uko abantu bazazuka bakabaho iteka. 𝗔𝗺𝗶𝗻𝗮
2.DAWE URI MU IJURU
Dawe uri mu ijuru, izina ryawe ryubahwe
Ingoma yawe yogere hose
Icyo ushaka gikorwe munsi, nk’uko gikorwa mu ijuru
Ifunguro ridutunga uriduhe none
Utubabarire ubicumuro byacu
Nk’uko natwe tubabarira abaducumuyeho
Ntudutererane mubitwoshya, ahubwo udukize icyago.
Amina.
3.NDAKURAMUTSA MARIYA
Ndakuramutsa Mariya, wuje inema uhorana n’Imana
Wahebuje abagore bose umugisha
Na Yezu umwana wabyaye arasingizwa,
Mariya mutagatifu mubyeyi w’Imana
Urajye udusabira kuri ubu, n’igihe tuzapfira.
Amina.
4.ISENGESHO RYO KWICUZA IBYAHA
Nyagasani ibyaha nakugiriye byose ndabyanze kuko binteranya nawe bikadutandukanya ari wowe untunga ukandengera iteka, kandi ndabyangira ko byicishije Yezu Kristu Umwana wawe ukunda, Dawe ubinkize sinshaka kubisubira, ndashaka kuba uwawe.
Amen
6.ISENGESHO RYO KWEMERA
Mana yanjye, ndemera ibyo Kiliziya Gatolika yemera kandi yigisha , kuko yabibwiwe nawe utabasha kuyba no kutuyobya.
Amen
7.ISENGESHO RYO KWIZERA.
Mana yanjye, nizeye yuko uzagirira Yezu Kristu, ukampa inema zawe munsi , maze ninita ku mategeko yawe ukazambeshaho iteka mu ijuru, nk’uko wabidusezeranije, kandi ukaba utica isezerano ,
Amina.
8.ISENGESHO RYO GUKUNDA
Mana yanjye, ndagukunda rwose kuko nta we muhwanyije ubwiza, uhebuza byose gukundwa, kandi nkunda abandi uko nikunda ngiriye wowe.
Amen.
VII. GUSOZA
1.ISENGESHO RY’UMWAMI MUTARA III RUDAHIGWA UBWO YARURAGA U RWANDA KRISTU UMWAMI.
* Umuhango wo gutura igihugu cy’u Rwanda Kristu Umwami, wabaye mu kwezi k’Ukwakira mu 1946, wabaye iminsi itatu yikurikiranya, kuva ku ya 26, 27 kugera ku ya 28 z’uko kwezi.
* Habaye igitambo cya misa nuko misa ihumuje umwami Mutara III Rudahigwa yigiye imbere hafi ya Altari, maze arapfukama avuga isengesho ryo gutura u Rwanda Kristu Umwami, agira ati:
» Nyagasani Yezu, Mwami w’abantu bose n’uw’imiryango yose; wowe hamwe n’Umubyeyi wawe Bikira Mariya, Umugabekazi w’ijuru n’isi. Jyewe Mutara Karoli Lewo Petero Rudahigwa, ndapfukamye ngo nemeze ko ari mwe Bagenga b’inteko b’u Rwanda, mukagomba no kutubera umuzi ushingiweho n’ubutegetsi bwarwo n’ingoma yarwo.
Nyagasani Kristu Mwami, ni wowe warwiremeye, uruha abategetsi bo kurugenga mu izina ryawe. Ugumya kurugwiza, uruyobora ku ngoma nyinshi tutarakumenya. Igihe wabirindirije ubonye kigeze, uruha kongeramo ingoma yawe, uruzanamo intumwa zawe zo kurugwizamo urumuri rw’amahame abeshaho iteka. Urwoherezamo kandi n’abo kururera ngo barwigishe ubutegetsi, barutoze amajyambere y’ibyiza bikiza byose hano mu nsi.
Natwe abanyarwanda twese twemeje ku mugaragaro ko tukuyobotse, ukaba uri Umwami wacu. Twakiranye icyubahiro amahame abeshaho y’ubwami bwawe. Mwimanyi, nguhaye igihugu cyanjye cyose, abo tuva inda imwe, nanjye ubwanjye.
Abagabo barutuyemo, ubahe umutima w’ubudacogora mw’ishyaka barurwanira ryo kurushyira imbere no kurukomezamo amahoro wazaniye isi yose. Ubavanemo imico ya kera yo kugirirana nabi no guhuguzanya, no kubeshyana, no kwiba no kwambura, n’izindi ngeso mbi zose zidahuje n’ubuvandimwe wifuza kubona bwirambuye mu ngoma yawe. Ubagwizemo inema zibamurikira, zibajijura, zibavanemo ubunebwe n’ingeso zindi zose za gipagani zirenga itegeko ryo gusenga wowe wenyine Mungu waremye byose.
Abagore ubahe umutima w’ubudahinyuka, barubere mu nteko barutegeye urugori, barere neza abana waduhereye kurugwiza. Bareme imitima yabo, bayishyiremo icyubahiro cyawe n’urukundo rw’ingoma yawe, n’urw’igihugu cyacu cy’u Rwanda. Ingo rero zarwo zose uzikomezemo amahoro, abashakanye bahuze imitima, babe nk’umubiri umwe nk’uko nawe umeranye na Kiliziya yawe.
Abatware ubahe kurutegekana ubutabera, barutsindemo uburengane n’imigenzo mibi yindi yose inyuranyije n’ubutungane watwigishije. Ubwabo ubakomezemo umwete wo kwirinda ingeso za gipagani zo kwangana no kwiremamo ibice by’inzangano byatuma urukundo utwifuzamo rudashinga imizi mu gihugu cyawe. Ubatsindire guhendana ubwenge no guhemukirana mu nama bajya zo kugutunganyiriza u Rwanda wabaragije. Ubarinde kurenga ku masezerano no kwica umugenzo mwiza w’ubwangamugayo. Ubahe guca imanza zitunganye no kutagira uwo barenganya ngo barengere uwo bikundiye. Ubatsindire kurwarana inzika, no kugira uwo bayirwara mu ngabo zabo. Ubahe kwirinda kugira uwo bagambanira cyangwa ubagambanaho byo kurenganya umuntu n’umwe mu Rwanda rwawe. Ubavaneho rero imigenzo yose ya gipagani inyuranyije n’ubutegetsi bw’ingoma yawe.
Intumwa zawe zazanywe no kutwigisha amahame y’ibibeshaho iteka, n’abazanywe no kuyobora inzira y’ibyerekeye amajyambere, natwe bene igihugu twese, dushyire hamwe dutunganye imirimo yacu, dushyizeho umwete ari Wowe tuyikorera, n’amahanga yose uko angana, tugusingize mu ruhame tugira tuti: Kristu Umwami n’Umubyeyi we Bikira Mariya baragahorana ibumbye byose, ubungubu ingoma n’iteka ryose. Amina.
2.ISENGESHO RYO KWISUNGA INTUMWA Y’IMANA MIHIGO KIZITO W’I KIBEHO (Turivuga buri munsi saa cyenda)
DUSABE: Ni wowe Mugenga
Mana Data Nyirubuntu budashira, ukaba Umugenga w’ibihe n’amateka, wakunze isi cyane bigera n’aho uyicunguza Umwana wawe, maze mu bantu utonesha bamwe ngo bakubera abahamya.
Turagushimira tugusingiriza impano wahaye u Rwanda n’isi yose muri KIZITO MIHIGO wavukiye ku butaka butagatifu bwa Kibeho mu mwaka Bikira Mariya Nyina wa Jambo yigaragarije Abanyarwanda.
Wamuhunze impano zitagira ingano, umutaka igikundiro n’uburanga, umutanagisha ijwi rivumera rikarembuza imitima, rimwe rikwiye umuhanzi n’umuhanuzi w’ibihe byose.
Yabanye natwe dusangira ibyiza kimwe n’amagorwa, ariko umutima we awurinda umugera w’urwango n’ubwikunde, arenga amacakubiri atsinda irondakoko, akubera umuhamya ukwiye aho rukomeye.
Yahamije ko ikizakiza u Rwanda, ari ukureshya kw’abana barwo, bakemera ko bose ari bamwe imbere yawe, ndetse ko n’abatabarutse bose bakwiye kwibukwa no gusabirwa, tukava dutyo mu cyunamo kitubundikiye nk’igicuku cy’urupfu, tukemera ko uwazutse yakiriye abacu, kuko hakurya y’imva hari ubugingo.
None rero Mana yacu, Mana idukunda ikumva amaganya yacu, turagutakambiye twiziritse ku gishura cya Nyina wa Jambo, ngo Roho wawe agaragare mu kirere cy’u Rwanda nk’Inuma y’amahoro, tuvugirwe na KIZITO MIHIGO hagaragare ibitangaza bihoza imitima y’abamukunda, bityo utugaragarize ko wamwakiriye iwawe mu Bahire.
Nanjye rero umwana wawe w’umunyabyaha ariko wicujije, mpfukamye imbere yawe ngusaba ngo wuzuze icyifuzo cyanjye, ugirire KIZITO MIHIGO wakunyuze, ngirirwe ubuntu mu byo ngusaba …… (kuvuga icyo wifuza bucece) bitume ndushaho kukubera umusemburo w’amahoro n’ubwiyunge muri iyi si, tube benshi tugushimira, bityo na Kiliziya yawe ivugururwe.
Nawe rero KIZITO MIHIGO mwana wacu, wabaye umuhamya w’ubumwe n’ubwiyunge mu bantu, tuvuganire Ijabiro kwa Jambo aho wadutanze, imihigo yawe tuyigire iyacu, tukwigireho ubutwari dutsinde ubwoba, natwe twitabire guhamya Yezu aho rukomeye kuko amaherezo yacu ari ukubana na We.
Ba umurinzi mwiza w’Akarere k’Ibiyaga Bigari, utoze Afurika yacu kuririmba amahoro n’ubumwe, isi yose ivome iwacu icyo yari yarabuze mu bantu, bityo Imana yacu irusheho guhabwa ikuzo n’icyubahiro.
Ubu n’iteka ryose.
AMINA.


text:
Mu gikorwa cy’ubukangurambaga ku Bumwe n’Ubwiyunge mu murenge wa Cyuve, akarere ka Musanze, abaturage ba Cyuve bavuga ko bashaka gukira bakize; naho Umuhuzabikorwa wa Komisiyo y’ubumwe n’ubwiyunge mu ntara y’amajyaruguru agahamya ko “Nta bwoko bubi bubaho, ahubwo habaho abantu babi”.
Mu biganiro byarimo n’umuyobozi w’akarere ka Musanze, Nuwumuremyi Jeannine, higanjemo ubuhamya bwinshi. Ni nabwo abaturage bo mu murenge wa Cyuve basabwe kubohoka mu mitima yabo bakinjira neza muri gahunda ya “ Ndi umunyarwanda” birinda kurangwa n’ingengabitekerezo ya Jenoside, ivangura ndetse n’amacakubiri mu nzira y’ ubumwe n’ubwiyunge.
Ikiganiro cyitabiriwe n’abakuru b’imidugudu n’amasibo bari bahagarariye abaturage bose bo muri uyu murenge wa Cyuve muri gahunda yo kwirinda icyorezo cya Covid-19.
Bamwe mu bayobozi b’imidugudu igize umurenge wa Cyuve bavuze ko gahunda ya “ Ndi umunyarwanda” ari imwe mu ntwaro ikomeye yo gukumira no kurwanya ingengabitekerezo ya Jenoside. Aha ni naho bahereye basabwa gusasa inzobe bakavuga ibyabaye kandi bisanzuye kugira ngo babohoke mu mitima yabo kuko byagaragaye ko uyu murenge wa Cyuve mu rwego rw’igihugu wagiye urangwamo ingengabitekerezo ya Jenoside.
“Ndi umunyarwanda” yatumye nshakana n’uwo nitaga ‘inzigo’
Mu buhamya bw’umwe mu barokotse Jenoside yakorewe abatutsi mu Rwanda mu 1994, Uwamahoro Clementine avuga ko yajyaga yumva bavuga ko yagizwe imfubyi n’abahutu, bityo akumva ko abahutu ari abagome cyane. Ariko ngo nyuma y’aho Leta isabiye abantu kuba abanyarwanda aho kwibona mu ndorerwamo y’amoko bakibonamo, “ Ndi umunyarwanda” yatumye Uwamahoro ashaka mu bo yitaga ‘inzigo’.
Uwamahoro Clémentine avuga ko nyuma yo guhuzwa n’umushinga uzwi nka “ Duhuze Project “ ngo yaje gushakana n’umuhutu none ngo we n’umugabo we baraganje mu rugo rwabo ndetse ngo ni nabo ba “Bandebereho” mu yindi miryango.
Agira ati, “ Nakuranye igikomere ko icyangize imfubyi ari abahutu , bityo nkura niyumvamo ko abahutu ari abagome cyane. Nyuma y’aho naje gukorana n’umushinga wa Duhuze, aho wahuzaga abahutu n’abatutsi kuko navugaga ibyanjye n’abandi bakavuga ibyabo , bityo ibyo natekerezaga bigenda bimvamo buhoro buhoro kugeza ubwo byamvuyemo burundu ngahita nshakana n’uwo nitaga inzigo [umuhutu] none tukaba tubayeho neza kuko duhuriye muri Ndi umunyarwanda.”
Uwamahoro Clémentine yakomeje agira ati « Mbere ntarabohoka, nahoraga mu bitaro kubera ihungabana ariko kugeza ubu nta kibazo njya ngira. Muri njye, nta muhutu, nta mututsi cyane ko n’umuryango nakuriyemo wari waranyanze ngo nashakiye mu bahutu none uyu munsi ninjye basigaye bagisha inama.”
Umuhuzabikorwa wa Komisiyo y’ubumwe n’ubwiyunge mu ntara y’amajyaruguru Rucogoza Edouard avuga ko kubaka amahoro ari ukubohokerana, nta gutsimbarara ku kibi gihoraho.
Ati “ Twubaka amahoro neza iyo tuganira, tubohokerana, tworoherana noneho gutsimbarara ku kibi bikavaho kuko nta bwoko bubi bubaho ahubwo habaho abantu babi. Bityo rero abantu bagifite ingoyi mbi zigomba gucika kandi zigacika biciye mu biganiro kuko iyo bisohotse bidaciye mu biganiro, bisohoka nabi kandi bigasiga igikomere. Ni byiza rero kubisohora biciye mu biganiro ngo hato bidakomeretsa.”
Umurenge wa Cyuve, ni “Sawuli uhindutse Pawulo”
Umuyobozi w’akarere ka Musanze Nuwumuremyi Jeaninne yabwiye VALUENEWS.INFO ko ubumwe n’ubwiyunge ari urugendo ariko ko icy’ingenzi ari ubushake n’ubufatanye.
Ati “ Umuti wo kuvugisha ukuri turawuvugutiwe, tugiye kuwunywa, udukize uburwayi twari dufite ariko icyo nabwira abaturage ni uko iyi ari intangiriro kandi ndabizeza ko bizatanga umusaruro kuko aha twari turi tumaze kubohoka niyo mpamvu tugomba no kujya kubibwira abandi kugira ngo twese tuzafatanye urugendo. Guhereye nko ku murenge wa Cyuve wabaye iciro ry’umugani, abanyacyuve , turashaka gukira dukize kuko akarere ka Musanze ntitugomba kujya tuba abambere mu bibi ahubwo tugomba kuba aba mbere mu byiza. Niyo mpamvu tugomba kuba abanyakuri , tugaca ukubiri n’ingengabitekerezo ya Jenoside ahubwo tugaharanira gufatanya urugendo rw’ubumwe n’ubwiyunge mu njishi ya ‘Ndi umunyasrtwanda’.”
Bimwe mu byagarutsweho muri gahunda y’ubumwe n’ubwiyunge mu njishi ya ‘Ndi umunyarwanda’ nuko muri ibi bihe turimo byo kwibuka ku nshuro ya 27 Jenoside yakorewe abatutsi mu Rwanda mu w’1994 , mu murenge wa Cyuve hakivugwa ko hari ahantu hakiri imibiri y’abatutsi bishwe, bakajugunywa hirya no hino itaragaragazwa kugira ngo ishyingurwe mu cyubahiro kandi hari abazi aho iherereye ariko bakinangira mu gutanga amakuru.
Iki akaba ari nacyo abaturage bashishikarizwa kugira ngo babohoke iyo ngoyi ndetse n’ababuze ababo bashire intimba nyuma yo kubashyingura mu cyubahiro kibakwiye kuko aribyo bizubaka ubumwe n’ubwiyunge byo njishi ya “Ndi umunyarwanda”.
SETORA Janvier.


text:
Rwanda Survive to Thrive
Komeza Utere Imbere
Aya mahugurwa agenewe ba rwiyemezamirimo bo mu Rwanda ndetse n’abo bakorana, akaba atangwa hifashishijwe interineti, yateguranywe umwihariko w’Ikigo Nyafurika Kigamije Guteza Imbere Imiyoborere (AMI) wo gutanga amasomo ku gukora ubucuruzi mu buryo bunogeye buri wese.
Uziga uko wahangana n’igabanuka ry’icyashara, gukoresha neza amafaranga yinjira n’asohoka mu bucuruzi, gusesengura ibishobora guhungabanya ihererekanywa ry’ibicuruzwa, kugira inama abakozi bakorera mu rugo hamwe no gufata ingamba nshya mu bucuruzi igihe bikenewe.
Saba Kwitabira Nonaha
Ibyerekeye Amahugurwa
Binyuze mu masomo atangwa hifashishijwe interineti, urubuga rufasha ba rwiyemezamirimo kungurana ibitekerezo hamwe n’ibikoresho byabugenewe, uziga ubuhanga bwo kumenyekanisha ibyo ucuruza, icungamutungo, kwishyiriraho intego, gukora igenamigambi no gusuzuma ibyahungabanya ubucuruzi bityo ukabasha kuzamura urwunguko.
Ibisobanuro Ku Mahugurwa
Abo agenewe: Abayobozi b’ibigo by’ubucuruzi (abayobozi bakuru, ba nyir’ubucuruzi, cyangwa ababishinze) hamwe n’ababungirije.
Igihe amara:Amahugurwa y’amezi ane (kongeraho amezi 8 yo guhabwa ubufasha n’ibindi bikoresho bitangwa na AMI)
Abemerewe Kwitabira
Uwitabira agomba:
- Kuba uri nyir’ubucuruzi, umuyobozi mukuru cyangwa uwabushinze niba ari ubucuruzi buto
- Kuba afite ubucuruzi bumaze nibura umwaka umwe bukora
- Kuba afite terefoni igezweho (smartphone) cyangwa mudasobwa na interineti kugira ngo agere ku bikoresho biboneka kuri murandasi, amasomo ndetse no kuganira n’abandi bacuruzi.
- Kuba yaracuruje agera cyangwa arenga Miliyoni eshanu (5,000,000) z’amafaranga y’u Rwanda mu mwaka ushize.
- Kuba akoresha byibuze umukozi umwe uhoraho
- Kuba yiteguye kujya atanga buri kwezi raporo y’uko akora ubucuruzi n’andi makuru y’icungamari igihe cyose azamara amahugurwa (mu rwego rwo gukurikirana umusaruro w’amahugurwa)
Ibyo wakwitega kuri aya mahugurwa
Niwitabira aya mahugurwa uzashobora:
- Kwishyiriraho intego zisobanutse, gukurikiza uburyo bushya bwo gukora ubucuruzi hifashishijwe ibikoresho bigezweho
- Track your business performance using AMI tools
- Gukurikirana imikorere y’ubucuruzi bwawe wifashishije ibikoresho byateguwe na AMI
- Kwiyungura ubumenyi mu miyoborere, guhangana n’ingorane hamwe no gutera ishyaka abakozi
- Guhabwa impamyabumenyi nyuma yo gusoza amahugurwa
- Guhura no kungurana ibitekerezo n’abandi ba rwiyemezamirimo bo mu Rwanda
Iyi gahunda y’amahugurwa yamfashije gusuzuma ntibereye uko nkora ubucuruzi bwanjye. Kugereranya ibyo nagombye kuba narakoze n’ibyo nakoraga byamfashije gufata ibyemezo bizima. Umwaka ushize, natangiye gukora ubundi ubucuruzi noneho nifashisha ibyo nize kugirango ndebe ko natangiye mu buryo bukwiye. Nshimishwa kandi n’amasomo akubiyemo, ibikoresho ndetse n’imfashanyigisho bijyana. Ndashimira kandi ikipe ya AMI idukurikiranira hafi kugirango bamenye uko byifashe ndetse bakanagenzura niba turi gukora mu buryo bukwiye. Murakoze.
- Providence Ingabire, Ndege Tours and Travels, Rwanda
AYA MAHUGURWA AKUBIYEMO
IBIKORESHO BIGUFASHA GUKORA UBUCURUZI
Ibi bifite umumaro kurusha amahugurwa asanzwe - ibikoresho by’ibanze uzahita wifashisha mu bucuruzi
AMASOMO UMUNYESHURI AGIRAMO URUHARE
Amasomo yacu ntabwo arambirana. Uzabasha kwigira mu matsinda ubone n’inama zitangwa n’inzobere kandi uhure n’abandi bacuruzi mwungurane ibitekerezo.
AMASOMO MAGUFI UKURIKIRANA AHO WABA URI HOSE
Urabasha kubona amasomo wifuza gukurikirana, mu gihe cyose uyakeneye wifashishije urubuga rwacu cyangwa terefoni. Urahabwa uburenganzira ku masomo atangirwa kuri interineti arenga 20 hamwe n’ibikoresho byifashishwa mu bucuruzi birenga 125
USHAKA KUMENYA BYINSHI KU KIGO NYAFURIKA KIGAMIJE GUTEZA IMBERE IMIYOBORERE MU RWANDA?Duhamagare cyangwa utwandikire


text:
Kuri uyu wa Gatandatu tariki ya 31 Ukwakira 2020 korali Isezerano ikunzwe na benshi by’umwihariko mu karere ka Nyamagabe bitewe n’indirimbo zayo zuje ubutumwa bwiza, nka "Iyavuze" n’izindi, yashyize hanze indirimbo nshya yitwa "Mana yacu" irimo ubutumwa bushishikariza abantu gushima Imana iteka ryose.
Korali Isezerano ibarizwa ku Mudugudu wa Sumba, muri Paruwasi ya Sumba mu itorero ry’Akarere ka Nyamagabe mu Mujyi wa Nyamagabe. Muri iyi ndirimbo yabo nshya humvikanamo ubutumwa buvuga ko uko umuntu yaba ameze kose, ibihe yaba arimo byose agomba gushima no gusingiza Imana. Yumvikanamo kandi ko ubwo abantu bazaba bamaze kugera mu Ijuru, ari bwo bazarushaho gusingiza Imana.
Hari aho igira iti: "None Mana hari icyo ngusaba, nyemerera wakire ishimwe ryanjye, n’ubwo nzi ko nta bivuga uko bikwiriye. Ari ko, nzi ko uzampa urundi rurimi rushya. Nibwo nzajya ngisingiza, uko bikwiriye."
Mu kiganiro InyaRwanda.com yagiranye n’ushinzwe kumenyakanisha ibikorwa bya Korali Isezerano witwa Habineza Vincent yavuze ko iyi ndirimbo yabo nshya bayikoze bagamije kwibutsa abantu ko bashingiye ku byo Imana yagiye ibakorera, bakwiye guhora bayishima.
Yakomeje avuga ko nka korali yari imaze kugaragaza ko hari urundi rwego ishaka kugeraho mu iyogezabutumwa ibinyujije mu ndirimbo, yiyemeje kujya buri icyumweru ishyira hanze indirimbo nshya iherekejwe n’amashusho yayo mu rwego rwo kurushaho gusakaza ubutumwa bwiza ku bantu bari hirya no hino n’ubwo nta bitaramo biri gukorwa.
Ibi ngo bikazarusha gufasha abakristo, kubahuza n’Imana binyuze mu butumwa bwiza buri muri iyio ndirimbo. "Mana yacu" ni indirimbo bamwe mu baririmbyi bumvikanamo, buzura Umwuka Wera ndetse yagera ku musozo abaririmbyi bagacinya akadiho abandi bagasimbuka.
Naho Perezida wa Korali Isezerano Rusingizandekwe Paul we avuga ko, n’ubwo Isi yugarijwe n’icyorezo cya Covid_19, kitabakomye mu nkokora ahubwo cyabateye kurushaho gusenga no gusengera umurimo w’Imana n’abawukora.
Bamwe mu baririmbyi ba Korali Isezerano
Si iyi ndirimbo "Mana yacu" gusa igiye hanze, kuko ngo mu nzu itunganya umuziki yitwa "The Hit record" hari gukorerwamo izindi ndirimbo 10 z’amajwi n’amashusho abantu bagomba kwitega mu minsi ya vuba.


text:
Jon Kent, umuhungu wa Clark Kent na Lois Lane mu ruhererekane rw’ibitabo bya Superman, warazwe imbaraga za se mu gice gishya azajya mu rukundo n’umunyamakuru Jay Nakamua. Uyu akaba ari umuhungu mugenzi we.
Aba bombi bagaragara basomana mu gice gishya cya Superman kizajya hanze ku wa 9 Ugushyingo 2021.
Umwanditsi wa Superman, Tom Taylor, yabwiye The New York Times ko yishimiye ko uyu munsi Superman agiye kugaragara mu yindi sura nshya.
Yagize ati “Buri gihe navugaga ko buri wese akeneye intwari ndetse buri umwe akaba akwiriye kwibona muri izo ntwari zabo. Ubu ndashimira DC Comics ndetse na Warner Bros. Ikimenyetso cya Superman buri gihe kiba gihagarariye icyizere, ukuri n’ubutabera. Uyu munsi iki kimenyetso gihagarariye ikindi kintu kisumbuye kuri ibyo.”
Ibyiyumviro byo gutera akabariro bya Jon Kent ntabwo aricyo cyonyine cyavuguruwe bijyanye n’igihe. Mu gice gishya ‘Superman’ azakora imyigaragambyo yamagana iyimurwa ry’impunzi, ahagarika amasasu mu mashuri yisumbuye anagerageza kuzimya inkongi yateye ikibazo cy’ikirere.


text:
Abatuye Uburasirazuba bameze neza ugereranyije 2016 na 2017- Mufulukye
Yanditswe na admin
Guverineri w’Intara y’Uburasirazuba, Mufulukye Fred avuga ko umwaka wa 2017 urangiye ubuzima bw’Abatuye iyi ntara bwifashe neza ugereranyije no mu mwaka wabanje wa 2016 aho muri iyo ntara hari havuzwe amapfa yatewe n’ibura ry’Imvura.
Mu kiganiro kihariye Guverineri Mufulukye yagiranye n’Imvaho Nshya yasobanuye ko muri rusange abatuye uburasirazuba basoje umwaka wa 2017 bishimye ndetse banafite imibereho myiza n’ubwo anemeza ko hadashobora kubura utubazo duke twagera ku baturage.
Mu mwaka wa 2016 mu Ntara y’Uburasirazuba havuzwe amapfa yibasiye tumwe na tumwe mu turere tugize iyo ntara aho byanavuzwe ko bamwe mu baturage baba barasuhutse bakajya gushaka imibereho mu zindi ntara, icyo gihe Leta y’u Rwanda yaje guhagurukira icyo kibazo aho Minisiteri y’Ubuhinzi n’Ubworozi ifatanyije n’abafatanyabikorwa batandukanye batanze imfashanyo ku baturage bagezweho n’ayo mapfa ndetse by’umwihariko hanatangizwa gahunda zo kuhira imyaka zihoraho mu rwego rwo gufasha abaturage guhangana n’ibura ry’imvura.
Ibyo ni byo Guverineri w’Intara y’Uburasirazuba, Mufulukye Fred aheraho avuga ko muri rusange izo ngamba zatanze umusaruro ushimishije kuko umwaka wa 2017 usize muri iyo ntara hari akanyamuneza ko kuzeza neza ku bahinzi hafi ya bose.
Mufulukye yagize ati “Icyo gihe bari bashonje kubera ikibazo k’izuba ariko ubu ngubu navuga ko ugereranyije uyu mwaka wa 2017 n’uwabanje wa 2016, ubona ko rwose uyu mwaka bameze neza. Ntabwo twari twakora ibarura ku kwihaza muri rusange gusa icyo nakubwira kigaragarira buri wese ni uko abaturage muri rusange bafite umusaruro mwiza.”
Guverineri Mufulukye yavuze ko uyu musaruro mwiza intara ifite iwukesha ingamba zitandukanye zafashwe mu rwego rw’ubuhinzi hagamijwe guhashya amapfa no kurumbya imyaka byaterwaga n’ibura ry’Imvura.
Ati “Nyuma y’izo ngamba turizera ko ahantu henshi ari ho tuzabona umusaruro mwiza n’ubwo hari uduce twagiye tugaragaramo izuba cyangwa aho abaturage bahinze imvura ntigwire igihe, aho ni mu duce dutandukanye nka Rwinkwavu na Ndego mu karere ka Kayonza, Nyamugari muri Kirehe, Karangazi na Rukomo muri Nyagatare, ntabwo bigiye biri mu murenge wose ni uduce dutandukanye.”
Ubuyobozi bw’Intara y’Uburasirazuba buvuga kandi ko kuri ubu igikorwa ari ukuhira imyaka yahinzwe muri utwo duce tutabonye imvura mu rwego rwo gufasha abahinzi.
Ku bijyanye n’ubworozi nabwo nka kimwe mu biranga Intara y’Uburasirazuba, Guverineri Mufulukye yasobanuye ko umwaka wa 2017 wabaye uwo kwita cyane ku nzuri z’amatungo, agira ati “Mu bworozi naho umwaka ushize hari ingamba zafashwe zo kuvugurura ubworozi, hari intambwe imaze guterwa mu bijyanye no gukorera neza inzuri, inzuri zimaze gusa neza n’ubwo nako ari akazi kagikomeza kuko ntituragera aho twifuza.
Umuyobozi w’Intara y’Uburasirazuba yanagarutse ku bikorwa by’ingenzi bizaranga umwaka wa 2018 mu Burasirazuba birimo gukomeza ibikorwa bigamije iterambere, kubaka amashuri y’Ubumenyingiro, kuzamura ibikorwa by’ubuzima, gushyira imbaraga mu bikorwa remezo nk’imihanda ndetse no gukomeza gushyira mu bikorwa ibikubiye mu mihigo y’Uturere 8 tugize iyo ntara.
By’umwihariko, Guverineri Mufulukye yagarutse ku bufatanye bwaranze abaturage b’Intara y’Uburasirazuba mu mwaka wa 2017 avuga ko ibyagezweho byose babikesha ubwo bufatanye anaboneraho kubashimira no kubasaba gukomeza gukorera hamwe.
Ati “Turashimira abaturage ko bagize uruhare muri ibyo bikorwa byose ndetse no mu birebana n’umutekano, ikindi tubashimira ubufatanye mu bikorwa byinshi by’iterambere ry’igihugu cyacu nko mu gukora umuganda no kwitabira gutanga mituweli.”
NIYONSENGA SCHADRACK


text:
iyo ndumva itaruhije kandi ibereye ijisho murakoze kuduhugura
Menya uko wateka umuceri urimo inyama ziseye
Yanditswe na Tumukunde Georgine
Hari uburyo butandukanye bwo guteka umuceri; wawuteka wonyine, ushobora kuwuvanga n’andi mafunguro cyangwa ugashyiramo ibirungo, wanawugabura washyizemo inyama ziseye.
Ku bijyanye n’iri funguro, Imvaho Nshya yaganiriye na Niyonshuti Clémence ukora ibijyanye no guteka mu Karere ka Kicukiro, avuga ko umuceri wawutegura mu buryo butandukanye bigatuma utarambirana mu gihe uwuteka kenshi.
Yagize ati: “Bumwe muri ubwo buryo ni ukuwushyiramo inyama ziseye, kandi uwutegura ku meza usa neza”.
Yasobanuye ko ugiye nko gutekera abantu 4, utegura g 600 z’inyama ziseye, ibitunguru 3, ibirahure 3 by’umuceri, “Sauce Tomate”, inyanya nka 4 ukataguramo uduce duto cyangwa ukazisya (ingero zigenda zihinduka bitewe n’uburyo ukunda ibirungo), amavuta make, ubishatse utegura n’agasenda.
Avuga ko nyuma yo kwiyegereza ibikoresho bikenewe, uteka umuceri mu buryo busanzwe, ku rindi ziko ugakaranga igitunguru na za nyama, ugashyiramo Sauce Tomate, ugenda ugaragura, ugashyiramo inyanya, ugakomeza kugaragura kugeza igihe ubona ko bihiye neza.
Umuceri na wo iyo umaze gushya uwuvanga n’inyama, ukagaragura umwanya muto biri ku muriro, bigahwana neza. Ifunguro urigabura rigishyushye.


text:
Imyitwarire y’umuntu n’imigenzereze ye ni kimwe mu bimufasha kugena ahazaza he. Uko umuntu yitwara nabi ni nako aba ashyira mu kaga ubuzima bwe, mu gihe nyamara imyitwarire myiza y’umuntu imusunikira ku mahirwe, imigisha no kugera ku byiza mu buzima bwe.
Kwiyubakamo ubumuntu no kwiyumvamo ubushobozi ni intambwe nziza ifasha umuntu kugera ku ntego ze mu buzima.
Dore inama 10 zagufasha kwiyubakamo ubumuntu no gutera imbere vuba.
1. Igihe urakaye ntukihutire gufata icyemezo kuko uyobowe n’uburakari, kwiyobora aheza biramugora.
2. Igihe ujijinganya utabona neza icyo gukora aho guhuzagurika shaka akanya ko gutuza no kwitaza abandi, utekereze neza ubone igisubizo.
3. Igihe ubukene buguteye umuntu runaka akakuguriza amafaranga, jya uzirikana kumwishyura kandi umwishyurire igihe kuko ari ejo ari ejobundi uzongera umukenere. Zirikana ko burya ibibazo ni ibihoraho wihemurwa n’ikibazo kizagaruka.
4. Nutera umukobwa inda, ntuziyumvishe ko umuteye inda gusa ahubwo uzumve ko wowe nawe mwatangiye urugendo rwo kuzana umuntu mushya kuri iyi si. Aho guhunga no kwihakana uwo wabeshyaga urukundo, shikama nk’umugabo kandi wikureho umugayo wo kuzagira umwana ukugaya.
Iyo wirengagije ibyo uba ugeretse icyaha ku kindi ariko nubikora bizagusunikira ku ntambwe ya kabiri yo gusaba Imana imbabazi no kwihana ubuzima bukomeze.
Kimwe nawe mukobwa watwaye iyo nda, nyuma yo kubyara ubuzima buzakomeza.
Yego waguye mu cyaha cy’ubusambanyi ariko ntukwiye kugerekaho ikindi cyo kwica uwo muziranenge, cyangwa ngo umujugunye. Birahagije ibyo wakoze ariko Uwiteka yiteguye kukugirira imbabazi numucira bugufi.
5. Abakunegura bose si ko baba bakubeshyera, burya umuntu uzavuga intege nkeya zawe, aho gushwana nawe uzagerageze kuba mwiza kurushaho. Hanyuma nurangiza mu ibanga rikomeye umusabe ko ikibi akubonyeho ajya akikubwira mu ibanga ugikosore ataguteje rubanda.
6. Burya twese tuzapfa kandi tubitinya kimwe. Ubabaye wese ubishoboye uzamufashe kandi intwari mu gukunda mugenzi wayo isumba intwari ijana mu kurasana.
7. Icyo ushoboye uzagikore kandi ugikunze cyane cyane impano yawe uzirikane kuyikoresha uko bikwiriye.
8. Ntabwo amafaranga akemura ibibazo byose mu buzima, bityo rero uzirinde guhemuka kubera yo.
9. Kuba wowe ni wowe wa mbere bifitiye akamaro. Igihe ushaka kwisuzugura nta muntu uzakubaha kandi nutagaragaza akamaro kawe kuri iyi si, abandi bazaheraho bakuzimanganya.
10. Ufite impano n’ubwenge bihagije kugira ngo ntiwicwe n’inzara kuri iyi si.
Igihe utabona aho kwerekeza, pfukama hasi usenge Imana niyo rumuri rumurikira abatazigera bayoba.
Wareba n’iyi nyigisho: Ibintu 9 wakora kugira ngo ugire ububyutse || Ikiganiro hamwe na Pastor Desire H.
VIDEO
Source: urugero.rw
[email protected]


text:
Ababyeyi n’abarezi barerera ku ishuri rya EPGI-ULK riherereye mu Karere ka Rubavu bemeza ko muri iki gihe ushaka kuraga umwana we umurage nyawo, amuraga kumushakira ishuri rigezweho, ritanga uburezi bufite ireme. Bemeza ko kuba baregerejwe iri shuri, ari amahirwe adasanzwe bahawe na Rurema, kuko ngo abana babo bahise babyungukiramo bakabona uwo murage badafashe za rutemikirere ngo bajye i mahanga.
Aba babyeyi babishingira ku kuba abana babo bakomeje kugaragaza ubumenyi n’uburere buri ku rwego rwo hejuru, ibintu bumvaga ko bitapfa kuborohera bitewe n’uburezi bifuzaga. Bamwe mu baganiriye n’umunyamakuru wa www.amizero.rw bamugaragarije ko ibyifuzo byabo byasubijwe.
Umwe muri aba babyeyi bafite abana kuri EPGI-ULK avugako yumvaga ashaka kujyana umwana we mu mahanga kuko yashakaga ko yiga igifaransa neza. Ati: “nkubwije ukuri numvaga umwana wanjye agomba kwiga mu mahanga. Gusa maze kumenya urwego rw’imyigishirize ya EPGI-ULK ndetse n’ukuntu bita ku bana, nahise mfata umwanzuro muzana kuri iri shuri kandi urwego ariho ni urwego rushimishije cyane yaba mu gifaransa, icyongereza ndetse n’andi masomo, hakiyongeraho ikinyabupfura, isuku n’umurava mu buzima bwe bwa buri munsi. Ibi byose abitorezwa kuri iki kigo”.
Mugenzi we nawe ahamya ko we atabona amagambo abivugamo, ko gusa abona iri shuri ari umurage Imana yabahaye, nabo bakaba barahisemo kuraga abana babo kwiga muri iri shuri aho bazakura uburezi n’uburere. Ati: “Twe tukibyiruka, ba sogokuru na ba sogokuruza baturaze amashyo, abandi babaraga amasambu kuko ari byo byari bigezweho. Uyu munsi kubera iterambere nta nka tukigira, amasambu nayo twayamaze tuyubakamo inzu zo guturamo n’iz’ubucuruzi. Twahisemo rero kuraga abana bacu umurage mwiza uzabagirira akamaro mu buzima bwabo bwose, duhitamo EPGI-ULK bitewe n’uburezi buri ku rwego mpuzamahanga itanga”.
Uwimana Emmanuel ni umwe mu barezi b’iri shuri. Avugako bagerageza gukora ibishoboka, bakitanga batizigamye nk’intore bagamije kugera ku musaruro uhesha ishema Igihugu. Ati: “Tugendera ku ndangagaciro nyarwanda, tuzirikana kandi ubutwari bw’abatubanjirije, bigatuma natwe dukoresha imbaraga n’umutimanama duharanirako ibyo dukora byarenga imipaka bikaba byakifuzwa n’abo hanze. Mu by’ukuri kugera ku byiza biravuna kuko bisaba kubitegura, ugakora cyane kandi ubishyizeho umutima, ubundi umusaruro ukaboneka. Muri macye rero mu bufatanye byose birashoboka, icy’ibanze ni uko abanyeshuri bahabwa imyitozo ihagije mu gihe gikwiye, bigatuma bashobora kwigirira icyizere mu byo bakora dore ko banabigaragariza mu bizamini bya Leta yaba ibyo ku rwego rw’Igihugu n’ibikorerwa ku rwego rw’ Akarere aho abanyeshhuri batsinda ku rwego rwo hejuru. Abacu baba baramenyereye kubazwa kuko buri gitondo bakora amasuzuma(morning evaluations)”.
Umuyobozi wa EPGI-ULK ni bwana Bigirimana Dusabe Theogene. We avuga ko ibi byiza byose babikesha umurongo uhamye washyizweho n’uwashinze iri shuri Prof.Dr Rwigamba Balinda uhora yifuza ko umwana w’u Rwanda ndetse n’undi wese ugana u Rwanda yahabwa uburezi buri ku rwego mpuzamahanga, akanafashwa kwigishwa indangagaciro z’umuco nyarwanda na kirazira zimwubakamo ubumuntu bumufasha guhora aharanira gukora icyiza. Uyu muyobozi yavuzeko ibanga bakoresha ari ugukorera hamwe nk’ikipe (Teamwork spirit) yaba abayobozi, abarezi, ababyeyi n’abana bagamije kugera ku ntsinzi idasubira inyuma.
EPGI-ULK ni kimwe mu ruhererekane rw’ibigo bya ULK Ltd birimo: ULK Kigali(main Campus), ULK Gisenyi, GLORY Academy ifite amashuri yisumbuye, imyuga, abanza n’ay’inshuke. EPGI-ULK yatangiye mu kwezi kwa cumi(Ukwakira) mu 1994, ikaba ikorera mu Karere ka Rubavu, Umurenge wa Gisenyi, Akagari ka Kivumu. Ni ishuri ryigisha rikurikije gahunda ya Leta (National Programm) mu rurimi rw’icyongereza n’igifaransa nk’indimi mpuzamahanga zikoreshwa henshi ku Isi. Abana biga kuri iki kigo baturuka hirya no hino mu Gihugu, hakiyongeraho n’abaturuka mu mahanga yaba aya hafi n’aya kure.
Ubwo ku wa mbere tariki 19 Mata 2021 abanyeshuri batangiraga amasomo y’igihembwe cya kabiri ku biga ay’inshuke n’abanza n’icya gatatu ku bandi bose (Upper Primary, Lower Secondary, Upper Secondary), iki kigo nacyo kikaba cyaratangiye kwigisha, hubahirizwa ingamba zo kwirinda icyorezo cya Covid-19 gikomeje kuyogoza Isi.
REBA ANDI MAFOTO:


text:
Ababyeyi barahamagarirwa kwita ku mirire yabo n’iy’abana
Yanditswe na RUTAYISIRE EMILE
Ubuyobozi bw’Akarere ka Gasabo bwashishikarije ababyeyi gutegura indyo yuzuye ari ku bana ndetse n’abakuru cyane ko ibiribwa bihari ahubwo igikenewe ari ukumenya uko bitegurwa. Ako karere, USAID mu mushinga Twiyubake na Galaxy Hotel bahamagariye ababyeyi kwita ku buzima bwabo ndetse bakita ku buzima bw’umwana bamuha indyo yuzuye.
Ni mu muhango wabereye mu Murenge wa Nduba ejo hashize tariki ya 14/4/2018, ubwo hatangizwaga icyumweru cyahariwe kwita ku buzima bw’umubyeyi n’umwana. Umuyobozi wungirije ushinzwe imibereho myiza mu karere ka Gasabo, Nyirabahire Languida, yatangije icyo gikorwa hatangwa ikinini k’inzoka cya Mebendazole ku bana bafite kuva ku mezi cumi n’abiri kugeza kuri mirongo itanu n’ikenda ndetse n’icya Vitamini A ku bana bafite kuva ku mezi 6 kugeza kuri 59.
Nyirabahire yasabye ababyeyi kurya indyo yuzuye kuva batwite kandi bakamenya ko n’umwana uvutse akomeza kubona ibimutunga bituma agira ubuzima bwiza. Yabwiye abagabo bari aho ko na bo bibareba, bagomba gufashanya mu kubonera umuryango indyo yuzuye. Yibukije ko ibisabwa kugira ngo indyo yuzuye iboneke byose babihinga ku buryo nta kibazo umwana n’umubyeyi bagombye kugira.
Nyirabahire akaba yaravuze kandi ko serivisi zose zita ku buzima bw’umubyeyi n’umwana zikomeza gutangirwa mu Turere twose, ku ma site asanzwe akorerwaho gahunda z’ubuzima.
Umukozi ushinzwe gukurikirana ibikorwa by’ubuzima mu bitaro bya Kibagabaga, Uwimana Désiré, yashimiye ababyeyi bitabiriye uwo muhango, Minisiteri y’Ubuzima n’abafatanyabikorwa batera inkunga mu kurwanya imirire mibi mu bana barimo USAID mu mushinga wayo Twiyubake.
Umufatanyabikorwa wavuze mu izina rya Global Communities uhagarariye umushinga Twiyubake wa USAID muri AEE, Uwiringiye Siméon, yibukije ababyeyi kwita ku buzima bwabo ndetse n’ubw’abana kuva bagisama bafata inkingo kugeza umwana avutse bakita ku mirire yabo hagamijwe ko umwana agira ubuzima bwiza. Yabasabye gukomeza ibikorwa by’isuku birinda indwara zituruka ku mwanda no guhugurana hagati yabo kugira ngo abana n’ababyeyi bakomeze kugira ubuzima bwiza, kuko ari byo bizatuma batera imbere.
Umukozi wari uhagarariye Galaxy Hotel, Madamu Kankesha Clarisse yavuze ko Hotel Galaxy igira uruhare mu gufasha Leta kurandura imirire mibi, ari yo mpamvu bateye inkunga yo kwigisha ababyeyi uko bategura indyo yuzuye. Kankesha yasabye abayobozi b’Inzego z’ibanze gukomeza kwegera abaturage bakabakurikirana kuko ikibazo bafite ari imyumvire.
Umukozi uteka muri Galaxy Hotel yeretse ababyeyi uko bategura indyo yuzuye yifashishije ibiribwa abaturage babona hafi yabo. Abana bari aho bafite ikibazo k’imirire bose baragaburirwa.
Nikuze Aline, yatanze ubuhamya bw’uko yarwaje bwaki kandi ntacyo akennye, yavuze ko ibyo guteka yabaga abifite ariko ntamenye uko babitegura ahamagarira bagenzi be bafite ikibazo k’imirire mibi kumva inama z’abajyanama b’ubuzima kuko ari zo zamufashije.
Ababyeyi bari bitabiriye uwo muhango wabereye i Nduba bahawe ifu ya Ongera ifasha umwana kugira ubuzima bwiza.


text:
"Inshuti ni iyo mugendana ntigusige, mwasangira ntigucure." Aya magambo akunda gukoreshwa bavuga imfura. Bisa neza n’igisobanuro cy’ubucuti bwa Maisara na Bienvenue, bamaranye imyaka irenga ine ari inshuti magara.
“Hashize imyaka ine turi inshuti. Twahuriye ku ntebe twicaragaho mu wa mbere.” Uyu ni Bienvenue ushimangira ubucuti afitanye na Maisara. Bombi bigana ku kigo kimwe mu mwaka wa kane. Maisara yashimangiye ko icyatumye ubucuti bwa bo buramba ari ugufatanya no gusangira byose, yaba ibyishimo n’ibihe bikomeye.
Bienvenue na Maisara ngo na nyuma y’amasaha y’ishuri, ubucuti bwabo burakomeza. Ngo baje gusanga ibyo umwe akunda n’undi asigaye abikunda. “Nkigera iwabo bwa mbere nasanzeyo udutako twiza. Ntashye yampaye kamwe ndagatahana.” Uyu ni Maisara.
Ngo uwo munsi yasabye Binvenue kuzamwigisha kuboha iyo mitako. Kuva ubwo bahise batangira kwigishanya utuntu n’utundi. Bienvenue yigishije Maisara kuboha uduseke n’indi mitako na ho Maisara amwigisha gufuma utwenda tw’abana n’imipira mu budodo. Ubucuti bwabo bwakomeje kwaguka, bigera no mu mitsindire ya bo ku ishuri.
Ngo amanota ya Bienvenue yavuye kuri 55% agera kuri 72%, kuko kuboha utuntu dutandukanye akatugurisha byatumye abona amafaranga yo kugura ibikoresho by’ishuri. Ngo mbere yarabiburaga bikabangamira imyigire ye. Maisara we ngo yavuye kuri 60% arenga 70%. Yasobanuye ko rimwe na rimwe yakererwaga cyangwa agasiba ishuri kubera ibiraka byo kuboha utwenda tw’impinja yabonaga byihutirwa, bigatuma aryama akerewe cyangwa agasiba ishuri. Bienvenue yahise amwunganira ati: “Kuva aho menyeye kuboha, ubu Maisara aboha agapira nange nkaboha agapantaro bikihuta.” Ibi ngo bituma Maisara asigaye yitabira ishuri buri gihe kandi adafite umunaniro.
“Ubu twigurira amakayi n’ibindi by’ibanze, kandi tubona umwanya wo gusubiramo amasomo kuko dukora vuba ibiraka byacu maze tukiga.” Bienvenue yavuze ibi, anagira abandi inama yo kubyaza ubucuti umusaruro. Bose bahamya ko ubucuti ari ingenzi bikarushaho iyo hajemo no kwigishanya ubumenyi no gufashanya muri byose. Bienvenue na Maisara bemeza ko ubucuti budafite ibikorwa bushingiyeho bushobora gusenyuka vuba, kandi ngo gufashanya ntibisaba ubushobozi buhanitse ahubwo ni ukureba icyo mufite hagati yanyu maze mukakibyaza umusaruro.


text:
Kinyarwanda
Radoje Domanović (16 Gashyantare 1873 – 17 Kanama 1908) yarumwandi wo muri Serebiya, umunyamakuru n’ umwalimu. Yamenyekanye cyane kubera inkuru yandikaga zitwa kunenga.
Radoje Domanović yavukiye mu umudugudu wa oviste hagati muri Serebiya yize amashuri y’isumbuye muri Kragujevac, akomereza muri kaminuza ya Belgrade mu ishami Firosofe aho yigiye ururima rwa serebiya n’amateka. Kuva 1895–1898 Domanović yakoze nkumwarimi w’ururimi ry’uru Serebiya n’amateka mu majyepfo ya Serebiya.
Mugihe yarari kwigisha yatangiye kwandika inkuru. Kubera umubano yaarafitanye n’ishyaka rirwanya ubutegetsi, yatakaje akazi ke noneho yimukana n’umuryango we muri Belgrade. Muri Belgrade, yatangiye gukora nk’umunyamakuru munyandiko za politike, aho yandikaga yamagana imiyoborere mibi ya leta yari ku ubutegetsi icyo gihe. Radoje yamenyekanye nyuma yo kwandika inkuru yambere yitwaga, “Umuyobozi” (1901) na “Stradija” (1902). Kubera imyitwarire ye, yamenyekanye nkumwe mubarwanyaga ubutegetsi bwa Obrenović.
Nyuma y’ihirika kubutegetsi 1903, Domanović yahawe umwanya muri minisiteri y’uburezi, leta nshya agarutse muri Serebiya, Radoje yasanze ntampinduka yabaye muri mubaturage. Yatangiye ikinyamakuru cye cya politiki kitwaga “Stradija”, aho yakomeje kunenga integernkeya za demokarasi nshyashya, ariko inyandiko ze ntago zari zigifite imbaraga ntago zashishikarizaga nkuko zahoze.
Radoje Domanović yitabye imana saa sita n’igice 17 kanama 1908 afite imya 35. Yaramaze igihe arwaye indwara zo mubuhumekero. Inyandiko ze zasigaye atazishyize hanze zaratakaye muntambara yambere y’isi. Butewe n’akamaro yagize mukurwanya imbaraga za leta zabagaho icyogihe, yafatwaga nk’umwanditsi mwiza muri serebiya mukinyejana cya 20.
Zimwe munyandiko ze nizi zikurikira:
- Gukuraho ibyiyumviro bikomeye, 1898.
- Imyukamibi, 1898.
- Intekerezo zabanya Seribiya ikimasa, 1902.
- Inyanja yakamye 1902.
- Kraljevic Marko mubanyaSeribiyakunshuro ya kabiri, 1901.
- Stradija, 1902.
- Umuyobozi, 1901.
Inyandiko zose za Radoje Domanović zibitswe na Vladimir Živanović, injeniyeri w’umwuga ufite intego yo guhindura inyandiko za Radoje Domanović kuri murandasi kugirango buri muntu wese ushatse kuzisoma no kuzisemura bimworohere. Kunshuro yayo yambere yarasobanuwe maze ishirwa hano:
Kuri Radoje Domanović inyandiko ze zasobanuwe mu Ikinyarwanda na Niyonizeye Donatien.
[Contents of this biographical reference page were written for the “Radoje Domanović” Project with the goal of promoting the life and works of the famous Serbian satirist, Radoje Domanović, and are released into public domain. Editor]


text:
Uyu mukobwa wanahise asohora indirimbo ye ya mbere yise ‘Available’, muri iki kiganiro n’abanyamakuru yari yaherekejwe n’ababyeyi be.
Ubwo bari babajijwe uko bakiriye kuba umwana wabo agiye kuba umuhanzi, mu gihe mu minsi ishize byari ikibazo ku bandi babyeyi, aba Bwiza bagaragaje ko nta mpungenge byabateye.
Karake Emmanuel, umubyeyi wa Bwiza yavuze ko umukobwa wabo yabyirutse akunda umuziki kandi bamubonyemo impano akiri umwana muto, batangira kumushyigikira no kumuba hafi umunsi ku munsi.
Ati “Bwiza, iyi mpano twari twarayibonye nk’ababyeyi, twabibonye akiga mu mashuri abanza, turabibona tugenda tubishyigikira buhoro buhoro, twe twabibonaga ko igihe kimwe hari icyo azageraho. Twamuteye inkunga rero.”
Yakomeje agira ati “Turashimira KIKAC Music imukurikirana ariko abamukurikirana cyane nitwe, turi inyuma ye nk’ababyeyi kandi turishimira ko agenda atera intambwe, turifuza ko yatera imbere akaba umuhanzi mpuzamahanga.”
Ibi byashimangiwe na nyina wagize ati “Icyiza twishimira ni uko umukobwa wacu ari mu maboko meza ya KIKAC Music, ikindi navuga agira ikinyabupfura nk’umwana uva mu muryango wubaha Imana.”
Ababyeyi bose ba Bwiza bagaragaje ko bashyigikiye umwana wabo kandi bifuza ko yatera imbere kurusha aho ari ubu ngubu.


text:
Jules Sentore yatuye ababyeyi indirimbo ye nshya
Yanditswe na NDAMYIROKOYE FRANÇOIS
Rwamwiza Jules Bonheur uzwi nka Jules Sentore uririmba indirimbo zibanda ku kwimakaza umuco nyarwanda yasohoye indirimbo nshya yitwa «Sine ya mwiza» avuga ko ayituye ababyeyi b’abagore baba bagiye gushyingira cyangwa guherekeza abakobwa babo baba bagiye kurushinga.
Mu kiganiro yagiranye n’Imvaho Nshya, Jules Sentore yavuze ko yizeye ko iyo ndirimbo ibashimisha ngo kandi ntashidikanya ko n’abandi bose ibanyura. Yagize ati “Ni indirimbo nakoze kugira ngo nyiture ababyeyi baba bitegura guherekeza abakobwa babo baba bagiye kurwubaka”.
Avuga ko akomeje gahunda yo kwimakaza umuco nyarwanda abinyujije mu buhanzi bwe by’umwihariko mu mashusho y’ibyo bihangano. Umuhanzi Jules Sentore azwi ku ndirimbo nyinshi zirimo iyitwa “Warakoze”, “Kora akazi”, “Dutaramane”, “Udatsikira” n’izindi.


text:
Yabivuze ubwo yatangaga ibisobanuro imbere ya Komisiyo Ishinzwe Gukurikirana Imikoreshereze y’Imari n’Umutungo by’Igihugu, PAC, ku byerekeye n’ibirarane by’imyaka ibiri byananiranye kwishyuza muri porogaramu ya SAMU (Service d’Aide Médicale d’Urgence).
Iki kibazo cyagaragaye imyaka ibiri yikurikiranya; mu 2018/2019 harimo ibirarane by’arenga miliyoni 120 z’amafaranga y’u Rwanda, mu 2019/2020 habonekamo miliyoni 102 zirenga.
SAMU ni porogaramu ifasha mu gutabara abari mu kaga, bababaye nk’abagize impanuka n’izindi ngorane ku buryo baba badafite gikurikirana.
Bene abo bajyanwa kwa muganga batavuganye n’ababatwaye cyangwa abo mu miryango yabo ku buryo iyo bajyanywe muri ubwo buryo n’iyo habayeho amahirwe bagakira kwishyura serivisi bahawe hari igihe bigorana nk’uko Umunyamabanga Uhoraho muri Minisiteri y’Ubuzima, Iyakaremye Zachée, yabisobanuye.
Yagize ati “Hari n’abo dutwara twabonye ibyagombwa byabo, umuntu ukamusangana indangamuntu y’akarere runaka wakurikirana ugasanga ako karere ntakibarizwamo. Twagiye twandikira uturere dushingiye kuri izo raporo tutwishyuza, na two ntitubashe kutwishyura. Ariko natwe ni ikintu kituremereye kuba dutanga serivisi tukabura abo twishyuza kandi ngira ngo iki tugisangiye n’amavuriro amwe n’amwe usanga afite imyenda myinshi igenda igaruka.”
Gahunda yo gutanga indorerwamo ku buntu yaravuguruwe
Porogaramu yo gutanga indorerwamo ku buntu na yo yagaragayemo icyuho muri raporo y’Umugenzuzi Mukuru w’Imari ya leta ya 2019/2020.
Indorerwamo zatangwaga n’umuterankunga zikanyuzwa muri porogaramu ya Minisiteri y’Ubuzima ishinzwe gutanga imiti n’ibikoresho byo kwa muganga ikazigeza kuri farumasi z’uturere na zo zikazigeza ku bigo nderabuzima bikaziha abazikeneye, ugiye kuzifata akishyura amafaranga 1000.
PAC yasanze hari amafaranga yagaragaye ko yinjiye kuri konti yari igenewe iyi gahunda ariko ntihagaragare impapuro ziyasobanura.
Iyakaremye yavuze ko iyi gahunda itakurikiranwe neza kuko nta mibare ihamye yerekana uko indorerwamo zavaga ku rwego rumwe zijya ku rundi n’amafaranga yageze kuri konti adahura n’umubare w’indorerwamo zakiriwe.
Ati “Ubu ngubu nibura dufite imibare igaragaza indorerwamo zagiye zakirwa mu bubiko bw’igihugu, izagiye ku bitaro by’uturere n’izo ibigo nderabuzima byakiriye n’izisigaye mu bubiko bwacu n’amafaranga batwoherereje kugira ngo turebe ko ya mafaranga 1000 yagiye agezwa aho yagombaga kugera.Twikoreye igenzura dusanga 75% by’ibyagombaga gukorwa byagezweho.”


text:
Ese amacandwe amaze iki ?
Atuma mu kanwa hahora ububobere
Agufasha guhekenya, kumva icyanga no kumira
Arwanya mikorobi no kunuka mu kanwa.
Arimo poroteyine n’imyunyungugu birinda agahu k’amenyo, bikarinda ishinya kwangirika bikanarinda kurwara amenyo
Atuma amenyo akomera ntapfe kujegajega
Uretse kuba asanzwe mu kanwa, ariko mu gihe uri guhekenya, ugize amerwe se, cyangwa uri kunyunguta nka bombo, nicyo gihe nyamukuru yiyongera. Iyo yiyongereye bidafite imwe muri izi mpamvu, haba hari ikibazo cyihariye kiri kubitera.
Ubusanzwe ku munsi hakorwa angana na litiro hagati 1-2. Gusa amenshi burya akorwa mu masaha y’ikigoroba naho n’ijoro ni bwo hakorwa macye. Gusa abantu baratandukanye niyo mpamvu tutanagira ingano imwe yayo.
1.Amacandwe macye
Mu gihe umubiri wawe ukora atagera kuri litiro 1 ku munsi, bivugwa ko ufite amacandwe macye. Ibi bishobora guterwa n’impamvu nyinshi harimo imiti imwe n’imwe ndetse n’indwara zimwe. Iyo ibi bibaye usanga mu kanwa humye bikaba byatera ibindi bibazo nko kubyimba ishinya, gutumba ururimi no kunuka mu kanwa.
Bishobora kandi gutera indwara z’amenyo ndetse bikanatera kutongera kumva icyanga. Ibi bikunze kuba ahanini ku bageze mu zabukuru gusa impamvu nyamukuru ntirasobanuka.
Zimwe mu mpamvu zishobora gutera urugero rwayo ruri hasi:
Indwara nka VIH/SIDA, diyabete n’indwara yo gususumira ifata abashaje
Kwangirika cyangwa kwifunga kw’imvubura z’amacandwe
Imwe mu miti ya kanseri cyangwa kunyuzwa mu cyuma
Kubura amazi mu mubiri, umwuma
Ubwoba bukabije bujyana na stress
Kunywa itabi.
Imwe mu miti nka: iyongera appetite, iyivura umuvuduko udasanzwe w’amaraso, irwanya ubwivumbure, ivura kwiheba no kwigunga, imiti isohora amazi mu mubiri, imwe mu miti irwanya uburibwe.
Mu gihe ugira amacandwe macye, banza usuzume niba bitari guterwa n’imwe mu mpamvu tuvuze haruguru. Hanyuma nusanga irimo, nuyikosora aziyongera. Ariko hari ibyo ugomba kwitaho: Kunywa amazi menshi, Guhekenya shikareti zitarimo isukari. Urugero ni orbit, Kunyunguta bombo zitarimo isukari. Ibi nubigerageza ntibigire icyo bitanga, uzagana kwa muganga babe baguha indi miti yabigenewe.
2.Kugira amacandwe menshi
Ubusanzwe kugira menshi ntibyagateye ikibazo keretse mu gihe bimaze igihe. Akenshi bitewe n’ibyo urya cyangwa unywa ashobora kuba menshi, gusa n’ubusanzwe urongera ukayamira.
Gusa akenshi usanga yiyongera, iyo imwe cyangwa nyinshi mu mvubura z’amacandwe zikora cyane cyangwa se ukaba ufite ikibazo cyo kumira nko mu gihe urwaye mu mihogo. Iyo atari izi mpamvu biba bishobora guterwa nuko hari imiti uri gufata cyangwa se hari izindi mpamvu zidasanzwe.
Zimwe mu mpamvu zitera kugira amacandwe menshi:
Kugira ururimi runini
Gusyigingira mu mikurire y’ubwonko
Ibisazi by’imbwa (yakurumye)
Indwara ya stroke (guturika k’umutsi ujyana amaraso mu bwonko)
Ikirungurira
Uburozi bunyuranye
Kuba utwite
Imiti nka: clonazepam, clozapine, pilocarpine
Mu gihe wagize amacandwe menshi ukaba wabitewe n’imwe mu mpamvu zishobora gukosorwa, iyo impamvu ibitera ikosowe nabyo birakira.
Naho mu bindi byakorwa harimo: Imiti yandikwa na muganga, Inshinge za botox no Kubagwa. Gusa ahanini muganga azakwandikira imiti yo kuyagabanya, imwe muri yo ni scopolamine na glycopyrrolate.


text:
Ugeze mu myaka y’ubukure kandi koko urabona ukeneye umugabo. Nuko abasore benshi bagasimburana bagutereta nawe ukayoberwa amahitamo. Muri macye umusore w’inzozi zawe kumubona bikakubera ingorabahizi. Nuko mu kudashishoza ugahitamo umusore umwe, nyamara byagera nyuma ugatangira kwicuza uti nahisemo nabi.
Hari abasore, niba ushaka uwo muzubakana urugo, ukwiriye kugendera kure, nibo muri iyi nkuru tugiye kuvuga
1. Umuhehesi
Ntabwo ari wawundi utendeka abakobwa babiri cyangwa batatu, ahubwo uyu we nta mukobwa adatereta. Umwise rudacirakabishye ntiwaba wibeshye. Ntarobanura kandi. Umuyaya w’iwabo aratereta, umukobwa bahuriye muri bisi ajya ku kazi amwaka akanimero, umukobwa ukata amatike amuterete, umupulanto ku kazi iwabo azamutereta. Mbese uwitwa igitsinagore wese, atari mwenewabo aratereta. Uyu ubanye na we wajya uhora urira. Ariko dusubiremo, we atereta buri wese, atarobanuye. Atandukanye na wawundi ukunda benshi akazavanamo umwe mu gihe gikwiye.
2. Ndacyari umwana
Uyu we nubwo akuze ariko iyo urebye ibitekerezo bye usanga akiri umwana. Yarize wenda aranaminuza ariko uzasanga abyuka yicaye, burinde bwira. Muri macye nta gahunda apanga y’ahazaza he, iyo abonye ayo kugura bundles aba ahiriwe ubundi akirirwa ashaka umugurira agacupa, maze si ugutereta akivayo. Uyu nimubana umenye ko urugo ruzaba rukuri ku mutwe
3. Ndi mu kuri
Igihe cyose hagize akavuka hagati yanyu ahita akwereka ko ari wowe uri mu ikosa we ari mu kuri. Muri macye we nta kosa agira, ya mvugo ngo amafuti y’umugabo nibwo buryo bwe, ayumva cyane, gusa ayumva nabi kuko we ntanemera ko ari mu ikosa, ahubwo yisobanura kurenza uri mu rukiko kandi akerekana buri gihe ingingo zimurengera. Uyu nimubana, uzabe witeguye kutazamugisha impaka kuko niyo yaba yaguye mu cyaha ntazacyemera azakwereka ko afite ukuri.
4. Umufushyi wa cyane
Uyu agucunga kuruta uko ahari na we bwite yicunga. Aba akubaza impamvu wambaye ipantalo igufashe, akubaza impamvu wambaye akajipo kagufi. Ntatana no kuguhamagara kenshi atari uko agukumbuye ahubwo ashaka kumva ko uri kuyivugiraho. Muri kumwe ugahamagarwa atega ugutwi uguhamagaye, mutari kumwe aba akubaza aho uri, ibyo urimo, abo muri kumwe, impamvu ari kumva amajwi y’abagabo hafi yawe, mbwiza ukuri bitaraba birebire… mbese igihe utari kumwe na we cyangwa se utaryamye akubuza amahwemo
Uyu mubanye wazarwara umutima
5. Umwiyemezi
Uyu mwe aba akwereka ko ari byose igihe cyose. Ni we wumva ko yambara neza, yiyumvamo ko ateye neza, asa neza, avuka mu muryango ukomeye, yize amashuri meza, afite akazi keza, mbese afite byinshi yiratana akumva ko ari iturufu yo gukundwa nawe. Iyo umuhakaniye urukundo aguherekeresha amagambo yo kwishongora no kukwiyemeraho ndetse akagutega iminsi. Iyo musohokanye, utanga komande akakubaza niba uvumbutse mu mwobo, mbese akakwereka ko utazi ibigezweho. Uyu mubanye ntiwazakira incyuro ze.
6. Ikirara
Uyu uzasanga afite byinshi bidasanzwe ku muntu wiyubaha. Imvugo ye usangamo amagambo nyandagazi menshi, imyambarire ye ku buryo no kugendana na we ubitinya. Asinda kenshi, mbese kudasinda kuri we niyo tombola. Ku buryo n’ukubonanye na we akubaza niba ugira roho cyangwa warayitaye. Aha ho nawe uhita wifatira umwanzuro
7. Umusirimu
Gusirimuka si bibi ahubwo ni iterambere. Gusa uyu we, ushaka wamwita inkundarubyino. Akadutse kose aba yakagezeho. Muri macye ukimubona wahita uvuga uti dore umusore. Yambara bigezweho, yisiga imibavu igezweho, azi kuganira, mbese ni umuntu wavuga ko nta nenge agira. Iyo muri kumwe, muganira nta kosa wakumva mu magambo ye. Imyenda ye ihora iteye ipasi, inkweto zihanaguye, gusa nimuganira nta na rimwe uzumva akomoza ku kazi akora. Uzi impamvu uyu ugomba kumwirinda? Uyu ntabwo abaho. Numubona azaba hari uruhande rumwe agukinga, kandi kuruvumbura bizakubabaza kuko uzasanga abantu nk’abo akenshi baba bafite ibindi biri inyuma y’iyo mimerere myiza. Umuntu nyawe agira ibyiza n’ibibi nubwo ibyiza binesha ibibi.


text:
Inama y’Abepisikopi Gatolika mu Rwanda yashyize ahagaragara itangazo rivuguruza amakuru yitiriwe Papa Francis, aho bimwe mu bitangazamakuru ngo byamubeshyeye bivuga ko yagaragaje ko ashyigikiye kubana nk’umugabo n’umugore kw’abahuje imiterere y’ibitsina (ubutinganyi).
Iryo tangazo rivuga ko ibyo ibitangazamakuru byanditse nta kuri kurimo kubyo Papa Francis yavuze ibyo atigeze avuga kuri abo babana bahuje ibitsina.
Ubuyobozi bwa Kiliziya Gatolika mu Rwanda buvuga ko mu bamamaza izo mpuha hashobora kuba harimo abataramwumvise neza, abasemuye nabi mu ndimi zitandukanye, cyangwa se hakaba n’ababikoze nkana bagambiriye kuyobya abakirisitu no kumuvugira ibyo bo bifuza ku mpamvu zabo bwite zidafitanye isano n’ukwemera Gatolika.
Iryo tangazo riti “Ikibigaragaza ku buryo budasubirwaho ni ukuntu bakomatanyirije hamwe ibyo yavuze kuri iyo ngingo y’ababana bahuje igitsina mu bihe bitandukanye n’ahantu hanyuranye ndetse n’ibyo mu gihe yari ataraba Papa nk’aho byaba bikubiye mu kiganiro kimwe rukumbi.”
Itangazo rikomeza rigira riti “Papa Francis ntashyigikiye na busa abagabo babiri cyangwa abagore babiri babana nk’umugabo n’umugore kuko binyuranyije na kamere muntu, bikaba bihabanye n’amahame ya Kiliziya Gatolika, ndetse bitabasha kungura umuryango mugari w’abantu haba mu burumbuke cyangwa mu ihirwe nyaryo umutima wa muntu wifuza.”
“Bene ayo mahitamo ni icyaha Kiliziya Gatolika itahwemye kwamagana. Icyakora Imana ntitererana abanyabyaha. Icyo Papa Francis avuganiraho ababana bahuje igitsina ni uburenganzira bwo kubaho mu miryango yabo bavukamo ntibahozwe ku nkeke. Ikindi ni ukubaba hafi no kubafasha nk’abanyantege nke nyine mu guhindura imyitwarire no kunganirwa mu kuri n’urukundo.”
Kiliziya Gatolika isaba abayoboke bayo kuba maso no gukomera ku kwemera kwabo no kudacibwa intege na bene ayo makuru akwirakwizwa nyamara atari ukuri.


text:
Raporo y’Ikigo cy’Igihugu Gishinzwe Guteza Imbere Ibyoherezwa mu Mahanga Bikomoka ku Buhinzi n’Ubworozi, NAEB, yagaragaje ko ubuhinzi bw’indabo bwungutse ku kigero cya 96.6% ndetse indabo zoherejwe mu mahanga ziyongeraho 58.6%.
Iri zamuka ry’umusaruro ryatewe n’uburyo isoko mpuzamahanga ryakomeje kwifuza umusaruro w’indabo. Ubu bushake bwakajije umurego mu bihe by’iminsi mikuru ifite igisobanuro gikomeye, irimo nk’Umunsi w’Abakundana n’indi nk’iyo.
Bamwe mu bacuruzi b’indabo n’abazohereza hanze baganiriye na The New Times na bo bahamya ko bungutse, nubwo hashyizweho ingamba zo kwirinda icyorezo cya Covid-19 zahungabanyije ibikorwa byari bisanzwe ari isoko ry’indabo mu Rwanda, birimo ibirori by’ubukwe.
Umuyobozi wa Bright Harvest ikora ubuhinzi n’ubucuruzi bw’indabo, Muganga Joseph, yagize ati “Ni ukuri iki gihembwe cy’ihinga cyari cyiza ugereranyije n’umwaka washize. Ubucuruzi bw’indabo bugendana n’ibihe, twe tubutangira guhera mu Gushyingo kugeza muri Gicurasi. Twarungutse cyane kurusha mu myaka ibiri ishize.”
Kwitonda Ephraim ukora mu kigo cya ‘Bella Flowers’, na we ahamya ko uyu mwaka wabaye mwiza ku bucuruzi bw’indabo ndetse ko muri sosiyete yabo bongereye n’ubuso bw’aho bazihinga bukava kuri hegitari 20 mu 2020 bukagera kuri 45 mu 2021.
Ubuhinzi bw’indabo ni kimwe mu bishobora kuzajya byinjiriza u Rwanda akayabo nyuma y’icyayi, ikawa, imbuto n’imboga.
Imibare ya NAEB igaragaza ko nibura 90% by’indabo zo mu Rwanda zoherezwa hanze zijya mu Buholandi, izindi zikajya mu Bufaransa, u Budage ndetse n’u Buyapani.
Raporo ku bucuruzi bw’indabo ku Isi [Global cut flowers market report 2021] igaragaza ko mu 2019, indabo zinjije miliyoni 42$, zikazaba zinjiza miliyari 57$ mu 2024.
U Buholandi ni cyo gihugu cya mbere ku Isi cyohereza indabo nyinshi hanze, kigakurikirwa na Columbia, Équateur, Kenya na Ethiopia.


text:
Mu gace dutuyemo abantu benshibbakunze kugenda bavuga ibintu bitandukanye ku buzima bw’imyororkere, bamwe bemeza ko gikora imibonano mpuzabitsina ari imuti ukomeye w’ibiheri biza mu maso abenshi bita inishishi.
Uko twagiye dukura, tunarushaho gusobanukirwa byinshi,i, twamenye nuko guhuza ibitsina bidakiza indwara y’ibiheri mu maso.
Hari nkaho bajyaga bavuga ku byerekeye ibaba ry’inyoni bita matene ngo ryakoraga ibitangaza ku bahungu babaga bashaka kwigarurira imitima y’abakobwa. Ngo iyo wabonaga iryo baba maze ukarikoza mu nkari z’umukobwa wifuza, ngo yahitaga agukunda akakwishakira. Habaga n’ikindi gihuha kandi aho bavugaga ko umuhungu iyo yakoraga ku ibere ry’umukobwa ngo yahitaga amukunda. Ibi byo byatumaga abahungu bakubitwa iz’akabwana bakoze ku mabere y’abakobwa maze bakabarega.
Ikindi gihuha cyahozeho kandi kikiriho ari nacyo nshaka kuvugaho uyu munsi ni icyerekeye indwara y’ibishishi. Hanze aha rumwe mu rubyiruko ruracyafite amakuru ko iyo umukobwa andwaye ibishishi maze agakora imibonano mpuzabitsina cyangwa se agasigaho amaraso y’imihango bikira. Nahoze nkora ubushakashatsi ngo ndebe aho ibi byavuye ariko ntibyoroshye kumenya aho imyumvire nk’iyi iba yaraturutse. Igitangaje kandi ni uko iyi myumvire iri hose; haba mu Rwanda ndetse no mu mahanga.
Iby’uko ibishishi bishobora gukizwa no gukora imibonano mpuzabitsina ni ibintu abantu bose bajyaho impaka. Ni nka rwa rwenya ruti “Bamwe barabyemeza abandi bakabihakana”. Ariko iby’uko kwisiga amaraso y’umukobwa wagiye mu mihango bikiza ibishishi byo si byo. Ni abadasobanukiwe babivuga. Rero muri iyi nkuru turibuze kurebera hamweniba koko gukora imibonano mpuzabitsina bikiza indwara y’ibishishi.
Isano hagati y’indwara y’ibishishi n’ubuzima bw’imyororokere
Nkuko twabisobanuye ku buryo burambuye mu mkuru twakoze mbere ku ndwara y’ibishishi, hari isano yumvikana hagati y’indwara y’ibishishi n’ubuzima bw’imyororokere. Bimwe mu bitera iyi ndwara ni ukwiyongera kw’imisemburo y’imyororokere (Estrogen na Testosterone). Iyi misemburo itangira gukorwa ku bwinshi mu gihe cy’ubugimbi n’ubwangavu. Iyi ni nayo mpamvu iyi ndwara ikunze kwibasira cyane ingimbi n’abangavu.
Abavuga ko gukora imibonano mpuzabitsina bikiza ibishishi babihera he?
Ubushakashatsi bwerekanye ko gukora imibonano mpuzabitsina myiza (Ni ukuvuga ubyemerewe kandi nta ngaruka bizakugiraho) bigira ingaruka nziza ku buzima bw’umuntu. Muri zo harimo no kugabanya stress. Nkuko kandi twabibonye mu nkuru yacu ku ndwara y’ibishishi, stress zongera ibyago byo kwibasirwa niyi ndwara. Rero hari abitwaza iyi ngingo maze bakemeza ko gukora imibonano mpuzabitsina bikiza indwara y’ibishishi. Nibyo imibonano mpuzabitsina ishobora kugabanya stress ariko iyo abayikora batashakanye akenshi niyo iba imbarutso y’ukwiyongera kwa stress ahubwo naya ndwara washakaga kuvura ikiyongera.
Hari abantu kandi batekerezako gukora imibonano mpuzabitsina bigabanya imisemburo mu mubiri w’umuntu maze icyateraga ibishishi kikavaho. Niba nawe utekereza muri ubwo buryo reka ngukurire inzira ku murima. Imisemburo tuvuga ntabwo ari amasohoro ngo ibe yasohoka mu gihe cy’imibonano mpuzabitsina. Ubundi abantu bose baba abakora imibonano mpuzabitsina cyane cyangwa se abatayikora namba, bagira urugero rw’imisemburo bagira kandi akenshi ijya kungana. Rero ubwinshi by’imisemburo ntibwiyongera kubera imibonano mpuzabitsina.
Bene iyi myumvire itariyo ku misemburo iriganje ahantu henshi kandi igisekeje ni uko iba ivuguruzanya. Ni nka kwa kundi abantu bajya babona umukobwa ufite amabere manini bagahita bafata umwanzuro ko afite imisemburo myinshi ngo yatewe nuko akora imibonano mpuzabitsina cyane! (Soma inkuru: Ese gukora imibonano mpuzabitsina byongera ubunini bw’amabere) Nonese iyo bigeze ku mabere imibonano mpuzabitsina yongera imisemburo naho ku bishishi ikayigabanya? Ni ibinyoma.
Ukuri ni ukuhe?
Vuba aha ndi gutegura iyi nkuru, umwe mu bakobwa w’umuganga nabajije, yambajije ikibazo numva gifite ishingiro. Ese kuki hari abagore bafite abagabo bafite ibishishi? Iki kibazo nawe wakibaza maze ukumva ku buryo bworoshye niba gukora imibonano mpuzabitsina bikiza ibishishi.
Ukuri ni uko imibonano mpuzabitsina idakiza ibishishi.


text:
Ijambo: Imigani 16:9 Umutima w’umuntu utekereza urugendo rwe ariko Uwiteka ni we uyobora intambwe ze.
Urugendo rw’ubuzima rugabanyijemo ibice bitandukanye, iyo uri uruhinja ababyeyi ni bo bakwitaho ndetse bakakumenya ku kintu cyose, gusa uko ugenda ukura ugenda wegurirwa zimwe mu nshingano zirebana n’ubuzima bwawe bwite, zirimo kwitekerezaho uko uzabaho, kubitegura, gukora cyane no kwagura icyerekezo cy’ubuzima wifuza kujyamo. Uko ugenda ubikura mu bitekerezo bijya mu bikorwa, ugenda ubona ko utihagije ugakenera izindi mbaraga n’amaboko by’abandi ndetse hakagera n’aho mwese munanirwa mukitabaza Imana.
Ijambo ry’Imana mu Imigani 16:9 riratubwira ngo “Umutima w’Umuntu utekereza urugendo rwe ariko Uwiteka ni we uyobora intambwe ze.” Iri jambo ni ukuri. Kwibeshya gukomeye mu buzima ni ukwibwira ko Imana izakora mu mwanya wawe, igakora ibyo wari gukora. Hari abantu benshi bigishijwe nabi Imana, bizera ko ubwo Imana ishobora byose, bo akazi kabo ari ukuyizera gusa ubundi ibindi bikizana. Iyi nyigisho ntiyuzuye, ni igice. Dusubiye inyuma mu iremwa (Itangiriro 2:15) Imana yajyanye Adam muri Edeni imuha inshingano zo guhingira ibirimo no kubirinda…Nyuma yaho ijya kumukuramo iramubwira iti “Uzajya urya ugombye kubiruhira….kandi gututubikana ko mu maso hawe ni ko kuzaguhesha umutsima urinde ugeza aho uzasubira mu butaka…(Itangiriro 3:19). Iby’Imana rero ntibyizana bisaba gukora.
Imbaraga z’umuntu zitayobowe n’Imana zakugeza kuki ? N’ubwo Imana yavuze ko umuntu azajya arya yiyushye icyuya, Urukundo rwayo ruduhora hafi. Iyo umuntu amaze kwaguka mu bitecyerezo, akagira iyerekwa ryagutse n’icyerecyezo cy’aho yifuza kugera, bituma no gukora kw’Imana kwigaragariza muri we mu buryo bwagutse. Ntibibaho ko umusore utariyumvamo ko akuze Imana izamwubakira inzu ngo inamuhe umugore. Oya Imana ishobora kuguha umugisha ukagira ubutunzi n’igikundiro ariko kuko ibitekerezo byawe bitaraguka ngo wumve ko ukwiye kwinjira mu zindi nshingano zo kuba umugabo, Imana ikakureka, ahanini uzasanga umurimo w’Imana wigaragaza nko gufasha umuntu gusohoza intego nziza ziri muri we. Biranagoye ko Imana yakwagura ku rwego rurenze cyane ibyo wiyumvamo.
Iyo Imana ishaka gukoresha cyangwa kwagura umuntu irabanza ikamutegura, mu mutwe akiyumvamo ko ari umuntu ushoboye. Dawidi Imana yamuteguriye cyera kuzaba intwari, Imana ihera mu ishyamba aragiye intama imushyiramo umutima wo kumva ko nta nyamaswa yamusuzugura ngo imutwarire intama mu rwuri, iyamuteraga yose agahangana nayo kandi akayitsinda kugeza ubwo yakuze akanarwanya Goliyati w’umufirisitiya bose batinyaga. Ni nako natwe dukwiye kubaho, Satani akunze kuturwanya akoresheje intwaro yo kudukenesha mu bitekerezo, kuduca intege akadutera kwisuzugura tukumva ko ntacyo tuzageraho, nta n’icyo dushoboye, ariko turashoboye kandi turi intwari ndetse Imana izadukoresha byinshi by’ubutwari.
Iyo ibitekerezo by’umuntu byagutse abona ibyo abandi batabona, ubwo Abisirayeli bavaga muri Egiputa, Yosuwa na Kalebu bagiye gutata igihugu cy’isezerano bajyana n’abandi ariko bahageze bagenzi babo bibona ko bibarangiranye, ariko Yosuwa na Kalebu bo biyumvamo kunesha bazana inkuru y’ihumure bati …Kandi ntimutinye bene icyo gihugu tuzabarya nk’imitsima, ntibagifite ikibakingira kandi Uwiteka ari mu ruhande rwacu ntimubatinye (Kubara 14:9).Ng'uko kwiyumvamo icyerekezo kizima maze Imana ikagihagararaho.
Umutima w’umuntu ni wo utekereza urugendo, Imana yaturemeye kuba ho ubuzima bufite intego, ni yo mpamvu tudakwiye kubaho mu buzima bw’akajagari. Gutekereza no gukora neza gusa ntibihagije, hari aho tugera tukananirwa cyangwa tukabura inzira ni yo mpamvu urugendo rwacu turushyira mu biganza byayo maze igafungura amarembo ajya afungwa n’ibitagaragarira amaso yacu. Bibiliya yongera ku duha urugero ry’ukuntu Mose na Yosuwa bajyanaga ku rugamba kurwanya Abamaleki, Mose yamanika amaboko asenga Yosuwa akanesha ababisha, yamanura amaboko Abameleki bakanesha ( Kuva 17:11-16).
Gutekereza, gukora no gusenga birajyana. Ntiwasenga gusa udakora kandi ntiwakora udasenga. Isi ikeneye abantu bakora cyane kandi bayobowe n’Imana, ni byo byabaye kuri Yosefu mwese Yakobo, yashimwe n’umwami ko arimwo Umwuka w’Imana kandi ko ari umukozi, Imana iyobora intambwe ze abasha gukiza igihugu cye ndetse n’abahasuhukiraga inzara y’imyaka irindwi. Umutima wawe ukwiye gutekereza urugendo rwawe ariko Uwiteka ni we uyobora intambwe zawe. Murakoze Yesu abahe umugisha.
Ernest RUTAGUNGIRA


text:
Abantu benshi bakunze kurwara indwara zifata igifu, nko kurwara udusebe mu gifu ndetse no kugira aside nyinshi mu gifu bikaba byatera ikirungurira kibangamira benshi. Ni byiza kwita ku byo turya kugira ngo twirinde ko igifu cyacu cyakwangirika kuko iyo cyangiritse bituma umubiri wacu ubura intungamubiri zihagije kuko kinanirwa gusya ibyo tuba twariye.
Aha rero tugiye kubabwira ibyiza by’inyunganiramirire yizewe yitwa Spirulina, ifasha abantu barwaye indwara y’igifu, niba rero ukunda kurwara igifu, ibi birakureba.
Spirulina ni iki ?
Spirulina ni inyunganiramirire ikorwa mu kimera bita Spirulina iki gikomoka mu nsi y’amazi ni icyo mu bwoko bwitwa “Alga” ikaba rero ikungahaye cyane ku ntungamubiri nyinshi zitandukanye zifasha mu kurinda ndetse no kuvura indwara zitandukanye nka kanseri, Diyabeti, igifu, umuvuduko w’amaraso ukabije,…
Spirulina mu kuvura indwara z’igifu
Igifu gishobora kugira udusebe utwo bita “Gastric ulcers” dushobora guterwa na za Bagiteri cyangwa se n’aside nyinshi mu gifu, iyi nyunganiramirire rero ifite ubushobozi bwo kuvura tuno dusebe two mu gifu ndetse no guhangana na za Bagiteri ndetse no kuringaniza aside yo mu gifu.Ikindi kandi ku bantu barwara ikirungurira,iyi nyunganiramirire irabafasha bagatandukana nabyo.Uretse kuvura igifu kandi ifasha igogorwa kugenda neza ndetse ikarinda impatwe (constipation).
Spirulina irinda indwara nka Kanseri, indwara z’umutima,umubyibuho ukabije,…….
Niba rero urwara igifu, ni byiza gukoresha iyi nyunganiramirire ya Spirulina, irizewe kandi nta ngaruka igira ku muntu wayikoresheje kuko yizewe ku rwego mpuzamahanga kandi ifite n’ubuziranenge butangwa n’ibigo bikomeye nka FDA (Food and Drug Admnistration).
Aho wasanga iyi nyunganiramirire
Uramutse ukeneye iyi nyunganiramirire wagana aho Horaho life ikorera mu mujyi wa Kigali mu nyubako yo kwa Rubangura, Etaji ya 3, umuryango wa 302 na 301. Ushobora no kubahamagara kuri 0788698813 cg 0785031649. Wanasura urubuga rwacu arirwo www.horahoclinic.rw ndetse ukajya unadukurikira ku rubuga rwacu rwa Youtube arirwo Horaho life Rwanda ukajya ubona n’ibindi byinshi byagirira akamaro umubiri wawe.
REBA VIDEO HANO


text:
Archbishop mushya wa York, Stephen Cottrell, yavuze ku cyifuzo cye cyo guteza imbere uburinganire bw’abazungu n’abirabura mu Itorero Churh of England nyuma yo kubyemeza muri mu cyumweru gishije.
Cottrell, aganira n’ikinyamakuru "The Sunday Times", yavuze ko mu ubuyobozi bw’itorero hakiganjemo abazungu cyane,kandi ko yifuza kubona impinduka nk’izo zibaho ku muryango wa BAME nk’uko byagenze ku bagore, mu myaka yashize babaye abasenyeri ku nshuro yabo ya mbere.
Yatangarije iki kinyamakuru ko ibyo yemeje, ku ya 9 Nyakanga, mu gihe ubusumbane bushingiye ku moko bugaragara, bishyira Itorero ahantu habi.
Ati: "Kimwe mu byananiranye mu itorero, ni uburyo bwo gukemura ibibazo by’ihezwa ryabamwe bishingiye ku moko” akomeza avuga ko Yesu yaba yarinjiye mu myigaragambyo y’ubuzima bw’abirabura.
Cottrell yagize ati: "Yesu yari umwirabura, kandi yavukiye mu itsinda ritotezwa mu gihugu cyigaruriwe".
"Ubuyobozi bw’itorero buracyiganjemo abazungu cyane, kandi ndizera ko ntegereje kuzabona izindi mpinduka kuri ibyo. Itorero ntabwo ryabaye ryiza mu kongera gusuzuma uko umurimo w’Imana mu buyobozi wakagombye kumera."
Yakomeje anavuga ko yemera ko mu Itorero hakiri ivangura rishingiye ku nzego.
Ati: "Ikibabaje nuko nzi neza ko hari umuntu umwe cyangwa babiri baba bagifite imyumvire y’ivangura, ariko sibyo, ahubwo ni uburyo twubatswe".
"Ariko kimwe mu bintu twakoze kigaragaza impinduka mu gihe cyanjye ni ukwinjiza abagore mu nshingano. Ibi rero ntabwo ngiye kugira uwo mbisabira imbabazi cyane, kuko mu byukuri habayeho impinduka nyinshi kandi zabaye nziza cyane."Kwinjiza abagore mu buyobozi byagize icyo bihindura kandi niyemeje gukomeza ibyo hamwe n’umuryango BAME."
Cottrell yanakomoje ku kunanirwa gukumira ihohoterwa ,asaba imbabazi. Uku kunanirwa bigaragazwa na raporo y’ihohoterwa rikorerwa mu ngo, ryagaragaye muri Diyosezi ye. Yiyemereye ko iyi raporo itagaragajwe neza kandi ko itigeze ishyikirizwa umuyobozi ushinzwe kurinda Diyosezi cyangwa abapolisi.
Mu magambo ye, Cottrell yagize ati: "Ubu maze kubona ko ibyabaye bitakurikiranwe nk’uko byari bikwiye, ndababaye cyane kandi ndababaye cyane".
Cottrell Yatangarije ikinyamakuru Sunday Times ibyabaye mu cyumweru gishize byamuteye gutekereza ku buyobozi ati"Turashaka abayobozi bwoko ki? Ubusanzwe twakagize isi nziza,yuje abantu batigeze bakora amakosa. Ariko kubera ko abo bantu bataboneka, uko byaba kose nizera ko dushobora kubona abantu b’inyangamugayo, bagaragaza amakosa yabo akaba yakemurwa kandi niteguye kubigiraho ”."kugaragaza, gukorera mu mucyo kuri njye mbona ari ibintu bitatu by’ingenzi tugomba kwitega ku bayobozi mu nzego zose."
Source: www.christiantoday.com
Umwanditsi: BYIRINGIRO Daniel


text:
Iyi nkuru y’Urukundo tugiye gutangira ndifuza ko wazagira icyo uyungukiramo kandi kikaba cyiza! Ibibi uzabyigireho gukora ibyiza! Amarira uzayabyaze ibyishimo! Nzashimishwa no kubona umbwira ko inkuru yakuryoheye! Nanjye nisanze ntyo.Ngukunda ntakuzi ibyo bimpatira kugerageza ibyiyumviro byawe, nshobora kukubabaza ariko mba Ngamije Kugushimisha!
Niba Unkundiye reka dutangireee!!!!!
Dutangiriye mu murima, umukobwa ari kumwe n’Umubyeyi uyingayinga mu myaka 65 y’Amavuko! Uwo mukobwa ari gutera Intabire, kandi ari kubikorana ubwitonzi, ari nako avangamo uturirimbo dutandukanye! Wa mubyeyi yakebutse inyuma ye abona wa mukobwa arashishikaye cyane! Ibyo byamuteye kuzenga amarira mu maso!
Wa mukobwa yunamutse abona uwo mubyeyi ari kwihanagura amarira, uwo mukobwa yahise atungurwa, niko gushyira hasi imigozi (y’ibijumba) yari afite maze asanga uwo mubyeyi, amubazanya ubwitonzi agira ati “Mawe, ubaye iki gitumye ushavura ko ntabyo nkuzi ho?”
Wa mubyeyi niko kumubwira ati “mwana wanjye, nanjye simbizi nahereye kare numva uturirimbo wari uri kuririmba bintera kunezerwa, sinzi ukuntu nibutse ko uyu munsi ari wo wanyuma nkubonye uririmba bintera intimba! ” Umukobwa ati “ariko se Mama , ibyo nibyo bigutera ishavu boshye ko ngiye ubutazagaruka?
Humura nzajya ntaha mu kiruhuko! Byari kumbera byiza iyo ngumana nawe, ariko kuko nsabwa kwiga kugira ngo nzagusindagize igihe uzaba umaze kugwa agacuho, ngomba kwirengagiza udukuru wajyaga umbwira , imigani wanciraga iyo nabaga ngiye kuryama ndetse n’utundi tuntu twiza wankoreraga, maze nkerekeza aho ntigeze nkandagira n’umunsi n’umwe”.
Wa mubyeyi ati “mwana wanjye, uragiye, ariko uzihangane uzirinde kururu kururu n’udusore twiyo mu mijyi, njya numva ngo ni uducakura tutazaguciraho imigani, ngo twakuboneye ibanga ry’urukundo, iryo ni iryawe n’uwo muzashakana! Mwana wanjye uramenye ntuzatume niyahura kuko sinakwihanganira kubaho igihe cyose nzabona unteye intimba kandi ari wowe mfite.
Nyoko yakunsigiye ufite umunsi umwe, none ubu ugize Imyaka 18, Mwana wanjye nkuzi bihagije, uramenye ntuzige imico y’ahandi! Uzahore uri Nyirasoni ntuzazishire, uzahore uri Mutembanshyushyu ntuzabe Musinzikazi! Mwana wanjye uzahore uri inyuma m u gukora ibibi, maze ube Nyambere muguhesha ishema urwakubyaye!…”Ibyo byose yabivugaga uwo mukobwa yicaye iruhande rwe, umukobwa nawe ati “Mama wandeze gitore, untoza ubunyangamugayo, undinda Ishavu n’igisa nkaryo, wampaye uburere nari nkeneye bwose!
Mawe ntacyo nakuburanye ugifite! nubwo kuba iyo mu mujyi bigoye, ariko Humura! Nzahora ndi Muhorakeye nkuko warinyise, Ngaho reka nsoze iriya ntabire nze dutahe njye gucana nshyushye Imboga dusamure!” Undi nawe ati “reka nze ngufashe tunaganire kuko ngiye kwicwa n’irungu!…”
Ku munsi wakurikiye uwo, Muhorakeye yabyutse kare, aritegura! Ubundi yinjira mu cyumba cy’umubyeyi we aramubwira ati “Mama, reka njye kwongera ubumenyi, minuze kahave! Reka njye kuzana ishema kuko wantoje kuba Nyirishema! Mubyeyi reka nterure amagambo ya Nyuma maze ngusezere! Urabeho mubyeyi wanjye, Nzagukumbura cyane!” wa mubyeyi nawe yamusubije agira ati “akira ibarwa yawe!” Yahise amwongorera ati “uzarinde ubusugi bwawe, ni iyo mpamba nakugeneye!”
Umukobwa yasohotse mu cyumba cy’Uwo mubyeyi yarize byacitse! Maze yerekeza gutega imodoka yagombaga kumugeza i Kigali, Aho yari agiye gukomereza amashuri ye muri Kaminuza. Nyuma y’amasaha arenga abiri yari ageze i Kigali!Gusa yajyaga kwambuka umuhanda akabona imodoka iturutse imbere ye agahita akata.
Ku rundi ruhande mu nzu nziza cyane ikikijwe n’Igipangu cy’amatafari ahiye, mu rugo rusa neza rwose kubera indabo z’ubwoko bwose kandi nziza! Hari umuryango wicaye ku meza! Harimo umusore uri mu kigero cy’imyaka 21, ariko bigaragara ko yakuze neza rwose! Nuko uwo musore ati “Papa ko utaza se ngo ungezeyo? Ubu ntege moto koko?”
Uwo mugabo yita Se, aramubwira ati “Umva rero Kevin nkubwire! Imodoka iri hariya, genda witware niba bikunaniye ugende n’amaguru.Ubundi ko Nyoko ahari wamubwiye akagutwara?” Umubyeyi wicaye aho nawe ati “Ariko ye, arabura kuntwara ngo ni njye umutwara? Niba ntaramutwaye narasibye! Nagende yitware, kuko mbona na mushiki we yitwara! Ahubwo haguruka ugende!”
Umusore abonye bamushwishwurije, ahitamo kwatsa Imodoka aragenda!…
Tugarutse aho wa mukobwa ari, na n’ubu aracyari muri bya bindi, bamwe batangiye gukeka ko arwaye mu mutwe, yahise ashinyiriza aterura igikapu, ubundi ajya kwambuka, ateye intambwe nk’ebyiri abona imodoka ije yarara! ahita asubira inyuma, ya modoka imucaho, ubundi agiye kwambuka yongera gutinya.
Ya modoka yageze imbere, irakata maze isubira inyuma. Igeze ha handi wa mukobwa ari, uwari utwaye imodoka avuza Ihoni! Umukobwa ahita yikanga! Uwari muri ya modoka, yahise amanura ibirahuri byayo, maze apepera ya nkumi. Ariko umukobwa yasaga n’uwataye umutwe, wa musore yahise ava muri ya modoka, maze agenda asatira Muhorakeye!
Iherezo rya Episode 1
Ntimuzacikwe n’igice kizakurikiraho!!!!
Umwanditsi:Dushimimana Samuel


text:
The Blue Sky ni itsinda rishya rigizwe n'abasore babiri baba mu karere ka Musanze aribo sebanani Andre na Mucyo Yves.
Aba basore bakaba barakoze indirimbo yabo ya mbere ahagana mu mpera za 2010 muri imwe muri studio za Top5 Sai, iyo ndirimbo ikaba yitwa "usa n'izuba" yaje no gukundwa n'abantu bagiye bayumva, bikaba bitararangiriye aho kuko nyuma yo kubona ko abo basore bafite impano yo kuririmba ubuyobozi bwa Top5 sai bwiyemeje kubatera inkunga yo kubakorera amashusho (clip video) y'iyo ndirimbo, aha akaba ari mu rwego rwo kubafasha kumenyekana. Igikorwa cyo gufata ndetse no gutunganya amashusho cya yobowe na Ngerageze Claudien uzwi ku izina rya Kay J, ayo mashusho akaba yarafatiwe ahantu nyaburanga hatandukanye mu mugi wa Rubavu, aba basore ukaba ubonona bafite impano koko.


text:
Kigali: Hatangiye umushinga wo kwinjiza abakobwa mu mwuga wo gutwara moto
Yanditswe na Sezibera Anselme
Ubuyobozi bw’umujyi wa Kigali binyuze mu kigo cyawo gishinzwe guteza imbere umurimo (KESC) ku bufatanye na kampani ya “Yego Moto” batangiye umushinga wabo wo kwinjiza abari n’abategarugori mu gukora umwuga w’ubumotari.
Ni igikorwa kimaze ukwezi gikorwa kuko batangiye kwandika ababyifuza kuva tariki ya 17 Nyakanga bikazarangira ku wa 27 Kanama 2019.
Umukozi w’Umujyi wa Kigali ukora mu ishami ry’Ikigo cy’uwo mugi gishinzwe guteza imbere umurimo (KESC) Rusimbi Charles, avuga ko inshingano yabo ya mbere ari uguhuza ufite akazi n’uwifuza akazi ariko bikabanzirizwa no gutegura uwifuza akazi hamwe n’ugatanga.
Agira ati: “Ni ugutegura uwifuza akazi mu buryo bw’amahugurwa ku buryo avanwamo umukozi ufite ubushobozi bwo guhatanira ku isoko ry’umurimo. Ntibategurirwa gushaka akazi gusa ahubwo tunabategurira kukihangira igihe katabonetse binyuze mu masomo bahabwa atandukanye”.
Rusimbi avuga ko babonye ko hari amahirwe ahari ku bana b’abakobwa ariko ugasanga batayazi harimo nk’igikorwa KESC irimo cyo kubategura kubigisha moto.
Ibyo bikazagerwaho ku bufatanye bwa KESC n’abandi bafatanyabikorwa ifite bashobora guhugura hakaba n’abandi bashobora gutanga akazi. Aha asobanura ko byabanjirijwe no gusinyana amasezerano na Kampani ya “Yego Moto” bumvikana ku buryo bwo guhugura abategarugori gutwara moto, kubatinyura muri uwo mwuga, kuwuhanga kuko bazwiho imyitwarire myiza.
Rusimbi ati: “Abo bari n’abategarugori batekerejweho ngo bigishwe kuko baba bafite indangagaciro ari na byo twifuza muri uwo mwuga, Yego Moto idusaba kuba ari twe dushaka abifuza kujya muri uwo mwuga bafite amashuri 3 yisumbuye kuzamuka bagahugurwa hanyuma bakazahabwa ibizamini.
Impamvu kuri ayo mashuri, dushaka ko umwari n’umutegarugori ugiye kujya mu muhanda aba yarize kandi yaratojwe kwakira no gutwara n’abanyamahanga bashobora no kumvikana mu mivugire”.
Nk’uko Rusimbi abisobanura, abazatoranywa bazabanza guhugurwa bigire kubona uruhushya rw’agateganyo, bakurikizeho urwa burundu hanyuma ababonye ibyangombwa byuzuye ku ku nkunga ya GIZ, “Yego Moto” na KESC bahabwe moto ku nguzanyo bazajya bakora bishyura kandi bagashyirwa mu makoperative babamo.
Habonimana Seraphine wo mu murenge wa Gikondo muri Kicukiro ni umwe mu bakobwa biyemeje kwiyandikisha guhugurirwa gutwara moto no gukora uwo mwuga nyuma yo kubishishikarizwa n’ubuyobozi bw’Ikigo cy’Umujyi wa Kigali gishinzwe guteza imbere umurimo KESC (Kigali Empwerment Services Center).
Ati: “Maze kubiganirizwa bakatumenyesha ko ibisabwa ari ukuba umukobwa arangije amashuri 3 yisumbuye, nabyumvise vuba numva ngize n’umuhate wo gukora uwo mwuga kuko hari icyo byazamfasha mu gihe kiri imbere”.
Habonimana avuga ko mu gihe azaba agize amahirwe yo kwiga gutwara moto akabona n’ibyangombwa yiteguye kuba yakora uwo mwuga neza bitewe n’ubushake yifitemo, gusa asanga kuba nta bagenzi be bagaragara ku isoko ry’umurimo ari ubushake buke bifitemo bakumva ari iby’abagabo gusa.
Undi witeguye guhugurirwa gutwara moto nka bizinesi ni Mukamuligo Frida wo mu mujyi wa Kigali uvuga ko hakigaragara icyuho cy’abakobwa mu mwuga w’abamotari bitewe no kutigirira ikizere, bakumva nta bushobozi buhagije ariko ashaka kubirenga.
Mukamuligo avuga ko yifuza gushora muri uwo mwuga akitwarira moto mu buryo bwa bizinesi kuko ari umurimo bigaragara ko umuntu yakora akabona amafaranga kugira ngo ashobore kwiteza imbere.
Agira ati: “Umwuga w’Ubumotari nywubona nk’uwakwinjiza mu gihe nyirawo afite imicungire myiza kuko byibuze 5000 bya buri munsi bibonekamo ku buryo ninywujyamo numva nta kibazo nzahura nacyo mu gihe nzaba nizigamira neza kandi nkaba niteguye guhangana n’igitsinagabo kiwukora umunsi n’ijoro.”
Uwimaniragiye Vestine avuga ko impamvu ashaka kwiga moto akanakora uwo mwuga agamije kwiteza imbere kandi ikintu cyose cyazana inyungu abona ari igishoro cy’ubuzima bwe, akavuga ko afite intego agamije kabone n’ubwo hari ababimusekera kuri we ngo ntacyo bimutwaye igihe cyose yaba akemura ibibazo bye n’umuryango we.
Avuga ko mbere yumvaga yatwara moto bisanzwe ariko nyuma yo guteganyirizwa umushinga wo guhabwa moto akajya ayikoresha anayishyura byamuhaye igitekerezo cyo kuba yanayitwara ayikoresha bizinesi mu muhanda.
Kugeza ubu hamaze kwandikwa abari n’abategarugori 30 bujuje ibisabwa birimo urwego rw’amashuri rwifuzwa n’indangamuntu.


text:
Resitora Hamwe no gukura buhoro buhoro ubwiza bwimpinduka nubwiza bwubwiza bwabantu, uburyo bugezweho bwerekana kwigira no kugiti cye byahindutse ibintu byingenzi byubushakashatsi. Uru rubanza ni resitora, uwashushanyije arashaka gukora uburambe bwurubyiruko kubakoresha. Ibimera byerurutse, imvi nicyatsi kibisi bitera ihumure ridasanzwe kandi risanzwe kumwanya. Chandelier yakozwe na rattan ikozwe mu ntoki nicyuma isobanura kugongana hagati yabantu na kamere, byerekana imbaraga za resitora yose.
Izina ry'umushinga : Yucoo, Izina ryabashushanya : Ren Xiaoyu, Izina ry'abakiriya : 1-Cube Design.
Igishushanyo gitangaje nuwatsindiye igihembo cya feza mu marushanwa yo kwerekana imideli, imyambaro n'imyenda. Ugomba rwose kubona ibihembo bya silver byegukana ibishushanyo mbonera bya portfolio kugirango umenye ubundi buryo bushya, bushya, umwimerere kandi uhanga, imyambarire n'imyenda.